Lebih 80,000 unit kediaman dibina menerusi RMK-12

BANGI 17 Safar 1443H, Jumaat – Kementerian Perumahan dan Kerajaan Tempatan (KPKT) merancang membina kira-kira 80,000 unit kediaman yang akan memanfaatkan kira-kira 400,000 rakyat sepanjang tempoh Rancangan Malaysia ke-12 (RMK-12), kata Menterinya Datuk Seri Reezal Merican Naina Merican.

Memperincikan perancangan tersebut, Reezal Merican berkata 16,011 unit rumah adalah Projek Perumahan Rakyat (PPR); 39,192 unit rumah (Perumahan Penjawat Awam); 10,256 unit rumah (Perumahan PR1MA) dan 15,000 unit Rumah Mesra Rakyat.

Beliau berkata KPKT selaku pihak yang bertanggungjawab kepada hal ehwal perumahan di negara ini sentiasa memastikan agenda perumahan untuk rakyat diberi keutamaan dalam setiap hala tuju strategik negara seperti Belanjawan tahunan mahupun setiap kali RMK dibentangkan.

“Agenda perumahan adalah isu akar, isu pokok yang menjadi nadi kepada setiap rakyat Malaysia, setiap Keluarga Malaysia,” katanya ketika majlis pelancaran Rumah Ikram Keluarga Malaysia di KPKT, hari ini.

Majlis pelancaran disempurnakan Perdana Menteri Datuk Seri Ismail Sabri Yaakob disusuli majlis penyerahan kunci kepada kumpulan pertama yang terdiri daripada 100 penerima Rumah Ikram Keluarga Malaysia secara fizikal dan dalam talian.

Inisiatif Rumah Ikram Keluarga Malaysia menggunakan kediaman PPR sedia ada yang dikhususkan kepada rakyat Malaysia yang terkesan akibat pandemik COVID-19, dengan menawarkan kadar sewa minimum RM124 sebulan bagi tempoh mendiami maksimum dua tahun.

Sebanyak 1,000 unit kediaman di kawasan PPR yang berada di bawah kawalan dan pengurusan KPKT meliputi Kuala Lumpur, Selangor, Kedah, Kelantan dan Johor disediakan buat permulaan bagi inisiatif Rumah Ikram Keluarga Malaysia itu.

Beliau berkata inisiatif itu merupakan pendekatan penampan terhadap kesan penularan COVID-19 yang melanda negara sejak tahun lepas.

Reezal Merican berkata KPKT akan mencadangkan kepada pihak berkuasa negeri untuk menjalankan inisiatif tersebut di negeri masing-masing.

“Kita telah menerima begitu banyak permohonan, tidak kurang juga panggilan yang bertanyakan tentang inisiatif ini,” katanya yang menyatakan inisiatif itu menjadi pemacu kepada KPKT untuk membantu rakyat yang terkesan. – Bernama


Rejim China didakwa buru Uyghur hingga luar negara

WASHINGTON, 22 Rabiulawal 1442H, Ahad – Etnik minoriti Islam Uyghur bukan sahaja ditindas di China, malah mereka turut diburu hingga ke luar negara.

Terbaharu, seorang pelajar Uyghur di Norway, Abduweli Ayup mendakwa, rejim China yang bertugas di Pakistan, Dubai, Turki dan Kaherah memberi ancaman terhadap etnik itu yang tinggal di luar negara.

Dalam wawancara bersama Free Radio Asia, rakan Abduweli, Yusufjan Amet yang dipaksa untuk mengintip etnik Uyghur yang tinggal di Turki mendakwa, terdapat etnik itu dibunuh lelaki bersenjata di Istanbul pada Isnin.

Selain itu, Abduweli berkata, beliau telah dipaksa menjadi perisik rejim China dan didorong oleh Yusufjan menyampaikan maklumat berkenaan kepada media.

Pada 2018, Yusufjan telah menemui wartawan Al Jazeera untuk menemubual Abduweli dalam satu program.

Selepas program berkenaan disiarkan pada Januari tahun lalu, Abduweli telah dipecat oleh Parti Komunis China (PKC) Guoan.

Sementara itu, Pengarah Jabatan Hal Ehwal China Kongres Uyghur Dunia, Ilshat H. Kokbore dalam wawancara sama berkata, PKC sering berusaha menembak dan membunuh etnik Uyghur, manakala kes kematian pertama di Turki adalah kali pertama.

“Ini membuktikan PKC sedang bertindak agresif dan mulai menjangkau negara-negara seperti Turki, katanya.

Pada Jun lalu, bocor dokumen dari wilayah Xinjiang menyatakan etnik Uyghur di Eropah telah diancam oleh rejim China bahawa ahli keluarga mereka akan mendapat balasan sekiranya mereka mendedahkan penindasan China terhadap etnik itu.

Dokumen berkenaan menjadi alasan kepada rejim China untuk menahan ratusan etnik Uyghur. -Agensi


Tiket bas habis bukti anak perantau Kelantan semangat balik mengundi

BANGI,17 Zulhijjah 1444H, Khamis – Pembelian tiket bas secara dalam talian yang memberangsangkan sempena Pilihan Raya Negeri (PRN) pada 12 Ogos memberi isyarat gelombang anak perantau Kelantan bersemangat untuk menunaikan tanggungjawab mengundi.

Ahli Parlimen Bachok, Mohd Syahir Che Sulaiman mendakwa jualan tiket bas secara dalam talian untuk pulang ke Kelantan sudah kehabisan sebaik sahaja Suruhanjaya Pilihan Raya (SPR) mengumumkan tarikh PRN.

“Sebaik sahaja SPR umum tarikh, anak-anak Kelantan di perantauan sudah bising.

“Situasi itu membuatkan PAS rasa teruja,” katanya seperti dipetik Sinar Harian, hari ini.

Menurut beliau, tiket kapal terbang pula melambung tinggi menjelang tarikh berkenaan sehingga mencecah harga hampir RM1,000 seorang untuk perjalanan pergi dan balik.

Semalam, SPR mengumumkan PRN di Kedah, Kelantan, Terengganu, Pulau Pinang, Selangor dan Negeri Sembilan dijalankan serentak dengan 12 Ogos ditetapkan sebagai tarikh pengundian.


Tembak sempadan: Norihan sedar, tunjuk perkembangan positif

GEORGE TOWN, 11 Rabiulakhir 1442H, Jumaat – Anggota Pasukan Gerakan Am (PGA) Sarjan Norihan a/l Tari, 39, yang ditembak semasa bertugas di Pos Sempadan Malaysia-Thailand, telah sedar dan mula menunjukkan perkembangan positif selepas menjalani pembedahan membuang dua daripada tiga peluru di dalam badannya semalam.

yang melawat Norihan di Unit Rawatan Rapi (ICU) Hospital Pulau Pinang (HPP), berkata Norihan menunjukkan reaksi setiap kali beliau bercakap dengannya.

“Saya pergi melawat Norihan di HPP pagi ini dan beliau mula menunjukkan respons yang baik termasuk bercakap dengan saya walaupun masih lemah… tapi semangat dia untuk pulih nampak kuat.

“Saya juga maklumkan kepada Norihan supaya sabar, fokus untuk sihat dan tidak perlu bimbang dengan hal keluarganya kerana pihak polis memberi jaminan menjaga keselamatan mereka termasuk isterinya yang bersama saya ketika melawat beliau di ICU,” katanya ketika dihubungi Bernama hari ini.

Katanya beliau juga dimaklumkan oleh doktor yang merawat Norihan, pasukan perubatan termasuk pakar sedang membuat penilaian berhubung sebutir lagi peluru berdekatan dengan paru-paru anggota PGA itu yang masih belum dikeluarkan.

“Sama ada perlu pembedahan susulan untuk keluarkan peluru ketiga itu bergantung pada penilaian pakar-pakar perubatan dan keadaan kesihatan Norihan,” katanya.

Semalam, Norihan menjalani pembedahan membuang dua daripada tiga butir peluru di dalam badannya akibat terkena tembakan kumpulan penyeludup dalam insiden berbalas tembak, kira-kira 600 meter dari pos kawalan TS9 Padang Besar, sempadan Malaysia-Thailand di Perlis pada awal pagi Selasa.

Norihan yang sebelum ini dirawat di Hospital Tuanku Fauziah, Kangar dipindahkan ke HPP pada Rabu untuk rawatan susulan.

Dalam kejadian kira-kira 2.30 pagi itu, rakan sepasukan Norihan, Kpl Baharuddin Ramli, 54, maut.

Kedua-duanya yang dinaikkan pangkat Sarjan selepas kejadian, merupakan anggota Batalion 3 atau Senoi Praaq PGA yang berpangkalan di Perak, dan terlibat dalam operasi pengumpulan maklumat ketika terserempak dengan kira-kira 13 penyeludup, mengakibatkan berlaku kejadian berbalas tembak. – Bernama


Aktiviti latihan di Pulapol dihentikan sementara waktu

KUALA LUMPUR, 1 Rejab 1442H, Sabtu – Segala aktiviti latihan di Pusat Latihan Polis (Pulapol) di seluruh negara dihentikan buat sementara waktu berikutan terdapat kes positif COVID-19 membabitkan pelatih polis, kata Pengarah Jabatan Pengurusan Bukit Aman Datuk Ramli Din.

Beliau berkata pada masa ini seramai 41 pelatih masih positif COVID-19 dan menjalani perintah kuarantin di Pulapol Kuala Lumpur.

“Sebelum ini, seramai 78 pelatih polis positif COVID-19 dan jumlah itu semakin berkurangan apabila ramai yang sembuh.

“Oleh itu, kami menunggu keadaan benar-benar pulih barulah Pulapol dibenarkan untuk meneruskan latihan kembali,” katanya kepada pemberita selepas melawat gerai-gerai Jualan Mega Frontliner bersama PDRM di Keramat Wangsa, di sini.

Negeri-negeri yang mempunyai pusat latihan polis ialah Kuala Lumpur, Johor, Selangor, Negeri Sembilan, Kedah, Terengganu, Sabah dan Sarawak.

Beliau berkata PDRM pada masa sama bekerjasama dengan Kementerian Kesihatan dengan membuat sanitasi awam di Pulapol Kuala Lumpur dan Pulapol Segamat, Johor.

“Sanitasi awam di Pulapol negeri-negeri lain juga ada kami buat tetapi jumlah jangkitan COVID-19 adalah begitu kecil,” katanya.

Mengulas mengenai pengambilan rekrut baharu untuk jawatan pegawai dan anggota polis ketika tempoh COVID-19, Ramli berkata pengambilan jawatan diteruskan seperti biasa namun ia dihadkan.

“Hari ini, kami masih ada buat ujian fizikal rekrut baharu untuk mengisi kekosongan jawatan PDRM sedia ada tetapi hanya 3,800 sahaja diambil daripada 7,200 jawatan yang dibuka.

“Ia tidak boleh direkrut sepenuhnya (7,200) kerana dalam tempoh COVID-19 kelengkapan pelindungan diri tidak mencukupi untuk Pulapol melaksanakannya,” katanya.

Ramli berkata walaupun pengambilan rekrut diteruskan, PDRM mempunyai prosedur operasi standard (SOP) yang ketat di setiap Pulapol seluruh negara. – Bernama


Bawa dokumen satu beg, Sanusi sedia disiasat

BANGI, 18 Zulkaedah 1444H, Rabu – Datuk Seri Muhammad Sanusi Md Nor akan berkongsi apa sahaja maklumat yang boleh didedahkannya berhubung siasatan polis mengenai dakwaan Pulau Pinang milik Kedah.

Menteri Besar Kedah itu berkata, siasatan polis terhadapnya adalah perkara biasa kerana beliau menyifatkan itu adalah tugas pihak berkuasa berkenaan.

Bagaimanapun, beliau memaklumkan sedia memberikan kerjasama terhadap siasatan itu.

“Biasalah siasat di dunia ini biasa saja, apa yang saya boleh dedahkan, saya akan dedahkan, dokumen ada satu beg saya bawa.

“Nanti saya fotostat bagi seorang satu salinan. Lawaklah dunia ini,” katanya seperti dilapor media tempatan.

Semalam, Setiausaha Polis Diraja Malaysia (PDRM), Datuk Noorsiah Saaduddin memaklumkan polis akan merakam keterangan Muhammad Sanusi hari ini, berhubung kenyataannya mendakwa Pulau Pinang milik Kedah.

Rakaman kenyataan itu akan dibuat di Pejabat Menteri Besar, Wisma Darul Aman oleh pegawai penyiasat Bukit Aman.


P Pinang pertimbang adakan PRN serentak dengan PRU15

SEBERANG PERAI, 3 Muharram 1444H, Isnin – Kerajaan Pulau Pinang berkemungkinan besar akan mengadakan pilihan raya negeri (PRN) serentak dengan Pilihan Raya Umum ke-15 (PRU15) sekiranya ia diadakan menjelang hujung tahun ini.

Ketua Menteri Pulau Pinang Chow Kon Yeow berkata kerajaan negeri perlu menilai semula keputusan yang dibuat sebelum ini iaitu tidak akan membubarkan Dewan Undangan Negeri (DUN) serentak dengan Parlimen.

“Kami akan menilai semula kedudukan sebelum ini, bergantung kepada berapa awal atau lewat PRU akan diadakan. Jadi, sekiranya PRU berlangsung menjelang hujung tahun, saya fikir dengan tempoh beberapa bulan lagi, kemungkinan besar ia (PRN) diadakan serentak,” katanya.

Bercakap kepada pemberita selepas melawat beberapa lokasi di Tasik Gelugor di bawah program Jelajah Love Penang di sini hari ini, Chow yang juga Pengerusi DAP Pulau Pinang berkata parti itu yakin dapat mengekalkan pentadbirannya di negeri itu.

Pada 18 Mac lepas, Chow berkata tiada keperluan untuk PRN diadakan dalam masa yang sama dengan PRU dan kerajaan negeri berhak untuk menunggu hingga 2023 sebelum membubarkan DUN bagi memberi laluan kepada PRN.

Terdapat 40 kerusi DUN di Pulau Pinang merangkumi Pakatan Harapan (PH) dengan 19 kerusi dimiliki DAP, PKR (12) dan Amanah (2) manakala Bersatu mempunyai empat kerusi, Barisan Nasional (BN) (2) dan PAS (1).

Bagi kerusi Parlimen, PH mempunyai 11 kerusi iaitu DAP (7) dan PKR (4) manakala BN dengan dua kerusi. – Bernama


PM Kanada gesa protes jalanan bantah vaksin dihentikan

OTTAWA 6 Rejab 1443H, Selasa – Perdana Menteri Kanada, Justin Trudeau menggesa protes oleh pemandu trak yang berlarutan selama 10 hari dihentikan segera kerana boleh memburukkan lagi penularan kes jangkitan COVID-19 di negara itu.

Protes yang mencetuskan kemarahan penduduk akibat bunyi hon itu memaksa Datuk Bandar, Jim Watson mengisytiharkan darurat selepas menyifatkan penunjuk perasaan bertindak di luar kawalan.

“Protes yang berlanjutan sehingga 10 hari ini harus dihentikan,” kata Trudeau semasa perbahasan tergempar di Parlimen.

Beliau bagaimanapun tidak mengulas lanjut perancangan yang akan dilakukan bagi menghentikan bantahan yang dilakukan kira-kira 500 pemandu trak.

Kira-kira 1,800 pasukan polis tambahan dikerah bagi mengawasi keadaan di bandar tersebut.

Ahad lalu, Watson terpaksa mengisytiharkan darurat ke atas Ottawa dalam usaha menangani protes dilakukan pemandu trak yang membantah syarat mewajibkan golongan terbabit menerima suntikan vaksin COVID-19.

Darurat terpaksa dilakukan berikutan berlaku demontrasi besar-besaran, Konvoi Kebebasan oleh kumpulan pemandu trak sebagai gerakan menentang keperluan vaksin di Kanada bagi pemandu lori rentas sempadan.

Demontrasi berkenaan bagaimanapun bertukar menjadi perhimpunan menentang langkah kesihatan awam.

Penganjur konvoi pula memaklumkan, mereka tidak akan berganjak selagi arahan mewajibkan vaksin tidak dibatalkan. – Agensi


Pergelutan niat kebaikan dalam jiwa manusia

SEORANG mukmin sepanjang hidupnya pasti memiliki tarikan-tarikan keimanan yang ingin membawa dirinya kepada Allah S.W.T.

Pada masa yang sama, tarikan ke arah kajahatan juga wujud, sentiasa bertubi-tubi mengajak dirinya meninggalkan tarikan kebaikan yang pertama.

Keadaan ini membentuk sebuah pergelutan di dalam jiwanya. Pergelutan sama ada ingin memilih tarikan keimanan daripada ruh di dalam hatinya ataupun tarikan nafsu syahwat kesyaitanan yang ingin melepaskan dirinya daripada tarikan keimanan.

Tarikan keimanan pertama yang akan hadir adalah niat ingin melakukan kebaikan.

Sebagai contoh, apabila seseorang terlintas difikiran ingin melakukan kebaikan, tiba-tiba terfikir “Kesiannya rakyat di Pelastin”, “Ya Allah, rindunya pada ibuku”, “Aku ingin berdakwahlah”, “Rasa lama tak baca Quran” dan lain-lain.

Ketahuilah, bahawa tatkala niat tersebut hadir, seorang insan telah berjaya di dalam pergelutan yang pertama!

Pergelutan pertama di dalam niat adalah untuk keluar daripada keadaan dirinya daripada kelalaian kepada Allah S.W.T. Seorang yang lalai melakukan perkara haram, pasti tidak mendapat hidayah sehinggalah dia meninggalkan perkara haram tersebut.

Dan dalam banyak keadaan, seorang yang lalai tenggelam dalam perkara harus, juga sukar untuk mendapat lintasan hidayah dalam bentuk niat-niat yang soleh. Sebagai contoh, ketika seorang yang sibuk bermain ‘game’ atau sedang ‘shopping’ di dalam telefon pintar, adakah ketika itu akan timbul perasaan rindu kepada Allah? Atau akan terfikir untuk infak kepada Palestin? Atau akan terfikir berkaitan tenatnya umat Islam?

Hanya apabila kita meninggalkan kelalaian tersebut, niat-niat kebaikan akan hadir mencurah-curah di dalam sanubari. Semakin lalai seseorang semakin sedikitlah niat kebaikan, semakin kurangnya perkara harus (apatah lagi haram dan makruh), maka banyaklah niat-niat kebaikan yang akan hadir!

Pergelutan kedua adalah menyambut niat tersebut dan membina keinginan yang kuat (himmah Aaliyah).

Niat yang hadir belum tentu akan dilaksanakan, malah kebanyakan niat yang mencurah-curah banyak tersebut ditinggalkan di dalam bentuk angan-angan kosong yang tidak akan dilaksanakan sehinggalah kematian datang menghadap.

Bukankah niat baik perlu disuburkan menjadi himmah aaliyah (keinginan yang kuat) sehingga andai kita tidak laksanakan niat tersebut hidup menjadi resah dan kecewa atas kekurangan diri. Berapa banyak niat yang terkubur hanya kerana kita tiada kekuatan tekad padanya?

Jika dihitung terlalu banyak, maka bukanlah isu kita sekadar kelalaian yang menghalang niat baik, tetapi niat baik yang gagal dihidupkan menjadi sebuah tekad! Maka timbul persoalan bagaimana unuk menyuburkan sebuah tekad? Persoalan ini akan dijawab pada artikel seterusnya, insyaAllah.

Sebagai kesimpulan, ketahuilah bahawa seorang insan sentiasa di dalam keadaan pergolakan jiwa di antara tarikan keimanan kepada Allah yang hadir daripada ruh yang sejahtera dan akal yang lurus, namun di satu sudut berhadapan tarikan nafsu yang menghinakan dan syaitan yang membisik.

Dua keadaan ini membentuk pergelutan di dalam jiwa manusia. Pergelutan ini menuntut kita memahami teknik-teknik dan selok-belok berhadapan pergelutan ini.

Maka pergelutan di dalam niat baik, iaitu hidayah terhalus daripada Ilahi adalah pergelutan berhadapan kelalaian di dalam perkara harus, dan pergelutan menukarkannya kepada tekad/himmah aaliyah.

Benarlah firman Allah S.W.T an-Nahl ayat 108:
أُولَٰئِكَ الَّذِينَ طَبَعَ اللَّهُ عَلَىٰ قُلُوبِهِمْ وَسَمْعِهِمْ وَأَبْصَارِهِمْ ۖ وَأُولَٰئِكَ هُمُ الْغَافِلُونَ

Mereka itulah orang-orang yang telah dimeteraikan Allah Taala (ditutup/terhijab daripada cahaya hidayah) hati mereka dan pendengaran mereka serta penglihatan mereka; dan merekalah orang-orang yang lalai.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Pegawai perangkaan didakwa 43 tuduhan terima suapan

SHAH ALAM, 1 Jamadilawal 1442H, Rabu  – Seorang pegawai Jabatan Perangkaan Negeri Selangor didakwa di Mahkamah Sesyen di sini, hari ini, atas 43 pertuduhan menerima suapan berjumlah RM32,751.20 berkaitan projek pembekalan kontrak dan kelulusan tuntutan elaun perjalanan lima kakitangan jabatan berkenaan.

Bagaimanapun, Noor Azlin Jaafar, 37, mengaku tidak bersalah selepas kesemua pertuduhan terhadapnya dibacakan di hadapan Hakim Rozilah Salleh.

Mengikut pertuduhan pertama hingga kelima, wanita itu didakwa menerima suapan wang berjumlah RM18,731.20 dengan mengarahkan seorang kakitangan jabatan terbabit menyediakan sebut harga berkaitan projek pembekalan kontrak kepada tiga syarikat dan satu daripadanya milik saudara lelaki tertuduh.

Antara projek pembekalan kontrak itu adalah percetakan dokumen soal selidik, perkhidmatan reka bentuk dan mencetak borang perdagangan.

Bagi 38 pertuduhan lain, Noor Azlin didakwa menerima suapan wang berjumlah RM14,020 bagi meluluskan tuntutan elaun perjalanan dalam negeri yang tidak wujud, membabitkan lima kakitangan jabatan berkenaan.

Dia didakwa melakukan kesemua kesalahan di pejabatnya di Jabatan Perangkaan Negeri Selangor, Shah Alam antara 21 Mac hingga 9 Disember tahun lepas mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009, yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi.

Timbalan Pendakwa Raya SPRM Fadhli Ab Wahab menawarkan jaminan RM20,000 bagi lima pertuduhan suapan berkaitan pembekalan kontrak dan RM50,000 bagi 38 pertuduhan meluluskan tuntutan elaun kakitangan, masing-masing dengan seorang penjamin.

Fadhli turut memohon syarat tambahan iaitu pasport tertuduh diserahkan kepada mahkamah dan wanita itu perlu melaporkan diri ke pejabat SPRM terdekat pada minggu pertama setiap bulan.

Peguam P.G. Cyril pula memohon mahkamah mengurangkan jumlah jaminan atas alasan pendapatan tertuduh sebanyak RM6,000 sebulan digunakan untuk menyara anak kembarnya berumur 10 tahun, selain menanggung ibu bapa wanita bergelar ibu tunggal itu.

Rozilah membenarkan Noor Azlin diikat jamin RM20,000 dengan seorang penjamin bagi pertuduhan suapan berkaitan pembekalan kontrak dan RM30,000 dengan seorang penjamin, bagi pertuduhan meluluskan tuntutan elaun kakitangan.

Beliau turut mengarahkan tertuduh supaya menyerahkan pasportnya kepada mahkamah, selain perlu melaporkan diri di pejabat SPRM terdekat pada minggu pertama setiap bulan sehingga kes selesai dan menetapkan 19 Januari tahun depan untuk sebutan semula. -Bernama


GTA alternatif pengundi tolak parti perasuah

BANGI, 23 Safar 1444H, Isnin – Tun Dr Mahathir Mohamad memberi jaminan sekiranya Gerakan Tanah Air (GTA) berjaya memenangi Pilihan Raya Umum ke-15 (PRU15), kerajaan yang bakal didirikan akan mencerminkan masyarakat berbilang kaum di negara ini.

Pengerusi Penaja GTA dalam kenyataan hari ini berkata, walaupun keahlian GTA terhad kepada orang Melayu, mereka juga akan berlaku adil kepada kaum-kaum lain.

Bahkan katanya, GTA ditubuhkan untuk pengundi, terutama Melayu memilih selain dari UMNO serta menolak sogokan oleh perasuah.

“Rakyat Malaysia dikatakan bosan dengan politik. Ramai mereka tidak berminat untuk undi.

“Yang malang ialah apabila mereka tidak mengundi, yang akan mengundi ialah mereka yang disogok oleh perasuah. Kesannya ialah parti perasuah yang akan menang. Parti perasuahlah yang akan diri kerajaan. Dan kerosakan negara akan berterusan.

“Dalam PRN Melaka dan Johor hampir 50 peratus pengundi tidak mengundi. Dengan itu parti BN dengan sokongan hanya 35 peratus dari pengundi menang besar dan diri kerajaan.

“Masalahnya pengundi yang menolak sogokan tidak ada pilihan. Mereka juga tidak suka parti-parti lain yang bertanding,” katanya.

Beliau berkata, dengan GTA bertanding rakyat yang bosan dengan politik dan ketidakstabilan negara sejak Langkah Sheraton, akan dapat memilih kerajaan parti Melayu selain dari UMNO.

Katanya, GTA adalah parti Melayu yang terdiri dari ahli politik yang bersih dari jenayah bahkan pemimpin mereka tidak pernah didakwa di hadapan mahkamah, jauh sekali dari di penjara selain mempunyai ramai pemimpin yang berpengalaman.

“Hasrat GTA ialah untuk mendiri kerajaan yang hormati undang-undang (Rule of Law) dan Perlembagaan negara.

“Mereka utamakan kepentingan bangsa, negara dan agama,” katanya yang turut meminta pengundi memulihkan negara dan bangsa dari kerosakan kleptokrat.


Kelebihan Hari Arafah

1. TIDAK lama lagi kita akan masuk pada Hari Arafah. Hari di mana Allah Taala sendiri mendekati hamba-hambanya. Perkara ini disebutkan dalam hadis yang sahih. Sabda Rasulullah ﷺ:

ما من يوم أكثر من أن يعتق الله فيه عبدا من النار من يوم عرفة، وإنه ليدنو ثم يباهي بهم الملائكة فيقول: ما أراد هؤلاء؟

“Tidak ada hari yang paling banyak Allah membebaskan hambanya dari neraka seperti Hari Arafah. Pada hari tersebut Allah mendekati mereka dan berbangga dengan mereka (hamba-hambanya) di sisi malaikat dan berkata: Apa yang mereka mahukan?” (Sahih Muslim)

2. Hari Arafah ini tidak sama dengan malam Lailatul Qadar. Andai malam Lailatul Qadar dirahsiakan dari hamba-hambanya, maka pada hari Arafah ini kita telah pun maklum mengenai waktunya.

3. Justeru pada Hari Arafah ini, perbanyakkanlah berdoa. Ini kerana, menurut Rasulullah, sebaik-baik doa adalah doa pada Hari Arafah. Sabda Baginda:

: خير الدعاء دعاء يوم عرفة، وخير ما قلت أنا والنبيون من قبلي لا إله إلا الله وحده لا شريك له له الملك وله الحمد وهو على كل شيء قدير

“Sebaik-baik doa adalah doa pada hari Arafah. Dan sebaik-baik zikir yang aku sebutkan dan juga para Nabi yang terdahulu sebelumku adalah (zikir):

4. Bagi yang mampu berpuasa, maka berpuasalah. Kerana Rasulullah bersabda, mereka yang berpuasa pada Hari Arafah, Allah akan menghapuskan dosa mereka. Sabda Baginda:

صيامُ يومِ عرفةَ، أَحتسبُ على اللهِ أن يُكفِّرَ السنةَ التي قبلَه والسنةَ التي بعده

“Puasa pada hari Arafah, aku berharap Allah akan mengampunkan dosa tahun terdahulu dan dosa selepas daripadanya.” (Sahih Muslim)

Semoga Allah membimbing kita.

Dr Ahmad Sanusi Azmi


Notis NPMB kepada peniaga isu kailan ikan masin harga RM18

KEPALA BATAS, 24 Rabiulakhir 1443H, Isnin – Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang mengeluarkan satu Notis Pengesahan Maklumat Barangan (NPMB) kepada peniaga sebuah restoran berhubung hantaran di media sosial mengenai hidangan kailan ikan masin pada harga RM18.

Dalam kenyataan hari ini, KPDNHEP Pulau Pinang berkata, peniaga itu perlu memberi maklum balas berhubung NPMB dalam tempoh dua hari bekerja bagi membolehkan pihaknya menjalankan siasatan lanjut.

“Pihak KPDNHEP Pulau Pinang menerima makluman berkaitan isu yang ditularkan “harga terlalu mahal tidak setara kuantiti yang diberikan” melalui media sosial oleh seorang pelanggan mengenai hidangan kailan ikan masin yang dikatakan mahal, semalam.

“Berikutan itu penguat kuasa kami telah pun ke lapangan (restoran) untuk menyiasat aduan itu semalam dan mengeluarkan satu notis NPMB kepada peniaga restoran berkenaan, dan (mereka) perlu memberi maklum balas dalam tempoh dua hari kepada KPDNHEP Pulau Pinang,” menurut kenyataan itu.

Semalam menerusi hantaran di Facebook (FB) itu, seorang pelanggan memuat naik resit memaparkan harga keseluruhan makanan sebelum ia tular, dan individu terbabit terkejut apabila sebungkus kailan ikan masin dijual pada harga RM18. – Bernama


Jangan jemu doakan ibu bapa kita

1. RASULULLAH mendidik para sahabat supaya sentiasa mendoakan kedua ibubapa. Ini kerana, doa kita mampu membantu meninggikan kedudukan mereka di sisi Allah. Sabda Rasulullah:

إِنَّ الله تَبَارَكَ وتَعالى لَيَرْفَعُ لِلرَّجُلِ الدَّرَجَةَ ، فَيَقُولُ : أَنَّى لِي هَذِهِ ؟ فَيَقُولُ : بِدُعَاءِ وَلَدِكَ لك

“Sesungguhnya Allah mengangkat kedudukan seorang lelaki (disisiNya). Lalu lelaki itu bertanya: “Dari mana aku mendapat kedudukan (istimewa) ini? Maka dijawab kepada lelaki tersebut: Kerana doa anakmu buat dirimu.” (HR al-Tabrani)

Perhatikan hadis ini. Rasulullah menceritakan bagaimana seorang lelaki telah diangkat darjatnya disisi Allah melalui doa anaknya buat dirinya!

2. Bahkan, di dalam al-Quran, Allah mengajar kita supaya sentiasa mendoakan kedua ibubapa kita. Firman Allah:

وَقُلْ رَبِّ ارْحَمْهُمَا كَمَا رَبَّيَانِي صَغِيرًا

“Dan ucapkanlah: Wahai Tuhanku, kasihanilah mereka (iaitu kedua ibubapa) sebagaimana mereka mengasihani kami sejak dari kecil.” (al-Isra: 24)

Ketika menghuraikan ayat ini, al-Imam al-Qurtubi berkata:

ثم أمر – تعالى – عباده بالترحم على آبائهم والدعاء لهم

“Kemudian Allah memberikan arahan kepada hambanya supaya sentiasa berlaku baik terhadap kedua ibubapa mereka dan mendoakan mereka.” (Tafsir al-Qurtubi)

3. Mendoakan mereka juga adalah sunnah para Nabi. Di dalam al-Quran Allah mendatangkan beberapa contoh Nabi yang mendoakan kedua ibu bapa mereka. Antaranya adalah doa Nabi Nuh:

رَبِّ اغْفِرْ لِي وَلِوَالِدَيَّ وَلِمَن دَخَلَ بَيْتِيَ مُؤْمِناً وَلِلْمُؤْمِنِينَ وَالْمُؤْمِنَاتِ

“Wahai Tuhanku, ampunkanlah kedua ibubapaku dan sesiapa yang masuk ke rumah aku dalam keadaan beriman.” (Nuh: 28)

4. Bahkan sebahagian sarjana Muslim berpandangan bahawa sentiasa berbuat baik kepada ibubapa itu boleh melapangkan rezeki seseorang. Ini kerana menurut al-Imam al-Badral-Aini, berbuat baik kepada ibubapa itu adalah sebaik-baik amalan dalam menghubungkan silaturrahim. Dan orang yang menghubungkan silaturrahim ini akan dipermudahkan rezekinya di sisi Allah. Sabda Rasulullah:

من أحب أن يبسط له في رزقه فليصل رحمه

“Barangsiapa yang berharap agar diperluaskan rezekinya maka hubungkanlah silaturrahim.”

Dengan itu, jangan jemu mendoakan dan berlaku baik kepada ibu bapa kita. Sentiasa doakan mereka seusai solat kita. Semoga Allah membimbing kita

Dr. Ahmad Sanusi Azmi


Perancis tamatkan sekatan visa untuk warga Maghribi

PARIS, 22 Jamadilawal 1444H, Sabtu – Perancis akan menamatkan sekatan visa untuk warga Maghribi susulan langkah memulihkan hubungan konsular antara kedua-dua negara selepas lebih setahun tegang.

Pemulihan hubungan berlaku dua hari selepas Perancis dan Maghribi bertanding antara satu sama lain di separuh akhir bola sepak Piala Dunia di Qatar, baru-baru ini.

“Kami telah mengambil langkah dengan rakan kongsi Maghribi kami untuk mewujudkan semula hubungan konsular,” kata Menteri Luar, Catherine Colonna pada Jumaat selepas perbincangan dengan rakan sejawatannya dari Maghribi Nasser Bourita di Rabat.

Perancis – di bawah tekanan daripada pandangan umum untuk bertindak membendung pendatang tanpa izin – pada tahun lepas mengumumkan akan mengurangkan jumlah visa yang diberi kepada warganegara dari Algeria, Maghribi dan Tunisia.

Ini kerana keengganan negara-negara Afrika Utara untuk mengambil semula warganegara mereka yang tinggal secara haram di Perancis.

Bourita berkata, Perancis telah membuat keputusan unilateral untuk menamatkan sekatan selepas apa yang dikatakannya juga merupakan langkah unilateral untuk memperkenalkan sekatan itu.

Perancis secara umumnya mempunyai hubungan yang lebih mesra dengan Maghribi berbanding dengan jirannya di timur Algeria.

Bagaimanapun, hubungan semakin merosot antara kedua-dua selepas laporan media pada musim panas 2021 mengatakan telefon Presiden Emmanuel Macron berada dalam senarai sasaran berpotensi untuk pengawasan oleh Maghribi menggunakan perisian Pegasus.

Maghribi menafikan dakwaan itu dan mendakwa ia tidak memiliki Pegasus. – Agensi


Polis serbu kilang arak haram di Lenggeng

NILAI, 5 Safar 1444H, Jumaat – Polis merampas sejumlah arak dan peralatan memproses minuman itu yang keseluruhannya dianggar bernilai RM4 juta dalam serbuan di sebuah kilang memproses arak secara haram di Jalan Broga, Kampung Orang Asli Broga, Lenggeng, akhir bulan lepas.

Ketua Polis Negeri Sembilan Datuk Ruslan Khalid berkata serbuan pada 5.30 petang, 24 Ogos itu menahan tiga lelaki warga Myanmar berusia 30 hingga 31 tahun serta merampas 22,848 tin arak bernilai RM182,784.

Beliau berkata polis kemudian menahan dua lelaki tempatan, masing-masing berusia 40 tahun pada 30 Ogos lepas selepas mereka menyerah diri di Ibu Pejabat Polis Kontinjen Negeri Sembilan.

“Suspek didapati menggunakan kilang terbiar dan beroperasi hampir dua tahun bagi memproses arak dalam tin iaitu jenis DJ Premium Strong Beer, Brew Extra Larger Manblo, Hades Beer Extra Strong Beer dan Oi Premium Strong Beer dengan kandungan alkohol yang tinggi iaitu 16 peratus hingga 18 peratus.

“Kita dapati pemprosesan arak di sini (kilang) dari peringkat awal hingga pembungkusan. Minuman ini dipercayai dijual untuk pasaran tempatan dan antarabangsa, harga bagi satu tin minuman keras ini RM5 hingga RM10, ” katanya kepada pemberita di kilang tersebut hari ini.

Ruslan berkata modus operandi pihak terlibat adalah menggunakan kilang terbiar yang terletak di lokasi sunyi dan kesemua pekerja warga asing itu juga tinggal di situ dengan menggunakan pintu belakang pada bangunan tersebut bagi laluan keluar.

Beliau berkata ketika serbuan, terdapat dua lagi lelaki warga Myanmar dipercayai melarikan diri menggunakan pintu rahsia di dinding kilang tersebut.

Menurutnya kesemua pasport warga asing itu telah tamat tempoh dan kelima-lima yang ditahan sedang disiasat lanjut mengikut Seksyen 135 (1) (d) Akta Kastam 1967.

“Pemilik kilang tersebut disyaki telah meninggal dunia dan kilang itu tersebut berdaftar di bawah Majlis Perbandaran, mungkin kilang ini sewa atas sewa. Kita percaya ada orang tengah bagi kes ini dan siasatan masih dijalankan,” katanya. – Bernama


Mahu selamatkan DAP dari Guan Eng, David umum keluar parti

PRAI, 9 Muharam 1445H, Khamis – Bekas Ketua Cawangan DAP Batu Kawan, David Marshel, 47, mengumumkan keluar DAP selepas 15 tahun bersama parti itu.

Beliau memaklumkan akan bertanding sebagai calon Bebas pada Pilihan Raya Negeri (PRN) Ogos depan bagi kerusi DUN Prai.

Ini adalah keputusan sukar tetapi terpaksa dilakukan demi menyelamatkan DAP daripada Pengerusi parti, Lim Guan Eng dan menyokong kepimpinan Ahli Parlimen Batu Kawan, Chow Kon Yeow, kata David.

“Ia adalah hari paling sedih dalam hidup. Saya telah bersama parti selama 15 tahun, berjuang bersamanya, dan kini saya terpaksa pergi. Ia menyakitkan.

“Tetapi saya sanggup berkorban untuk kebaikan parti. Tiada siapa yang berani bersuara menentang Guan Eng selama ini. Saya akan melakukannya.

“Saya akan tanding sebagai calon Bebas. Saya mahu selamatkan DAP daripada Guan Eng yang kini sedang menyenaraikan semua calon bertanding adalah ‘orang-orangnya’ yang membolehkan dia kembali berkuasa di Pulau Pinang,” katanya.

Beliau dilaporkan berkata demikian di pusat khidmat bekas ADUN Prai, Dr P. Ramasamy di sini, hari ini.

David berkata, keputusan ini juga dibuat selepas tidak berpuas hati dengan calon PRN yang dinamakan.

Dakwanya, beliau telah menghabiskan masanya bersama parti dengan sepenuh hati, sejak 2008, malah lebih daripada keluarganya sendiri.

Namun, segala pengorbanannya tidak dihargai, baik oleh Setiausaha Agung parti, Anthony Loke atau Setiausaha Agung sebelum ini, Guan Eng.

“Saya suka parti ini tetapi saya tidak sayang Lim Guan Eng. Setiap kali dia bercakap, dia akan bercakap perkara memberangsangkan. Tetapi jauh di lubuk hati, dia jahat (hati busuk).

“Jadi, saya telah memikirkannya secara menyeluruh. Saya akan bertanding sebagai calon Bebas untuk Prai pada PRN ini.

“Dan tagline saya ialah ‘Selamatkan Pulau Pinang daripada Lim Guan Eng’,” katanya.

David berkata, beliau memutuskan untuk bertanding bukan untuk kepentingannya sendiri, tetapi untuk menyokong Chow Kon Yeow sebagai Ketua Menteri selepas PRN.

Dakwanya, beliau juga telah dihubungi rakan-rakannya dalam DAP – yang mana mereka bersetuju dengan apa yang dilakukan, tetapi tidak berani bersuara.

“Saya tahu saya rugi kerana seluruh jentera negeri akan menentang saya. Tidak mengapa. Saya mendapat sokongan daripada pelbagai pertubuhan bukan kerajaan (NGO) dan persatuan bukan Melayu di belakang saya.

“Chow boleh menyerang saya semasa berkempen… saya faham. Tetapi walau apa pun jadi, saya akan terus menyokongnya,” katanya seperti dilapor The Star.

David juga mendedahkan terdapat komplot untuk menggulingkan Chow sebagai Pengerusi DAP Negeri dan Ketua Menteri.

“DAP akan adakan pemilihan parti tahun depan. Mereka akan cuba jatuhkan Chow sebagai Pengerusi Negeri. Sebab itu mereka gantikan dengan orang Lim Guan Eng.

“Mereka kemudian akan pinda perlembagaan negeri bagi membolehkan beliau (Guan Eng) mungkin kembali sebagai Ketua Menteri .

“Kalau tidak, kenapa perlu dia letak semua anak buahnya sekarang? Kita tidak boleh biarkan perkara ini berlaku,” katanya sambil menambah antara beliau dan bekas ADUN Bagan Dalam, M. Satees, mereka masih mempunyai pengaruh sekitar 30 hingga 40 lagi cawangan DAP.

Pada PRN ini, Kon Yeow akan mempertahankan kerusi Padang Kota, manakala Guan Eng bertanding di kerusi Air Putih.

DAP akan bertanding di 19 kerusi daripada 40 kerusi DUN – sama seperti Pilihan Raya Umum ke-14 (PRU14).


Annuar Salleh tak gentar, optimis boleh tawan Bangi

Oleh Athirah Huda Zalhe

BANGI, 10 Rabiulakhir 1444H, Sabtu – Meskipun berdepan pertembungan lapan penjuru, calon Parti Pejuang Tanah Air (Pejuang) di P102 Bangi yakin mampu memberikan persaingan sengit di kerusi Parlimen itu pada Pilihan Raya Umum Ke-15 (PRU15).

Annuar Salleh, 56, berkata beliau sentiasa terbuka dengan penyertaan tujuh lagi calon lain di kerusi berkenaan, termasuk tiga daripada Bebas.

Menurutnya, fokus Pejuang kini tertumpu untuk memastikan kebajikan penduduk di Parlimen Bangi terjaga, termasuk menyelesaikan isu dan masalah setempat.

“Kami di dalam Pejuang telah merangka pelbagai program antaranya adalah untuk bertemu dengan seluruh lapisan pengundi, sama ada secara fizikal atau mendekati mereka di media sosial.

“Kita dapati hampir 50 peratus pengundi baharu adalah dalam kalangan belia dan golongan muda, di mana mereka ini aktif di TikTok dan platform media sosial lain. Maka kita memberikan tumpuan di situ,” katanya.

Beliau berkata demikian ketika ditemui Ismaweb.net selepas pengumuman calon di pusat penamaan calon di Dewan Utama Demesne Pejabat Daerah/Tanah Hulu Langat, di sini hari ini.

Mengulas proses penamaan calon pagi tadi, Annuar berharap pilihan raya umum kali ini berjalan lancar serta membudayakan politik bersih dan matang dalam kalangan calon yang bertanding.

“Saya juga mengharapkan peratusan pengundian yang tinggi dari kalangan anak muda bagi membuktikan kepimpinan wibawa dan baharu yang mereka mahukan serta pembentukan kerajaan yang didominasi wakil-wakil rakyat berpandangan jauh dan mementingkan agenda nasional.

“Saya yakin kita boleh mengubah kepimpinan sedia ada di Malaysia kepada kepimpinan yang lebih amanah, berprinsip dan sanggup berkorban untuk kepentingan rakyat dengan menjadikan syurga sebagai matlamat, bukan dunia sebagai imbalan,” katanya.

Kerusi Parlimen Bangi menyaksikan pertembungan antara Parti Pejuang Tanah Air (Pejuang), Barisan Nasional (BN), Perikatan Nasional (PN), Pakatan Harapan (PH), Parti Rakyat Malaysia (PRM) dan tiga calon Bebas.

Pertandingan lapan penjuru ini turut membabitkan Datuk Ho Hee Lee calon (BN), Muhammad Nazrul Hakim Md Hakim (PN), Syahredzan Johan (PH), Chee Chee Meng (PRM) dan tiga calon Bebas iaitu M Suthan Mookaiah, Muhammad Fauzi Hasim serta Prof Jamal Hisham Hashim.

Berita berkaitan;


Kawal, adakan garis panduan aktiviti kebudayaan, kesenian

GEORGE TOWN, 4 Safar 1444H, Khamis – Mufti Pulau Pinang, Datuk Seri Dr Wan Salim Wan Mohd Noor meminta pihak berkuasa mengawal dan mengadakan garis panduan tertentu bagi aktiviti kebudayaan serta kesenian yang diadakan di negara ini.

Beliau berkata, ia perlu supaya aktiviti tersebut tidak menyimpang daripada ajaran agama, nilai murni dan budaya ketimuran.

“Golongan yang tersilau dengan kegemerlapan tamadun Barat sering cuba menampilkan budaya asing untuk disogok kepada rakyat negara ini terutama generasi baharu sebagai sasaran utamanya.

“Dengan mengundang artis Barat terutama yang diketahui pendiriannya yang menyokong budaya songsang LGBT (lesbian, gay, biseksual dan transgender) merupakan satu dorongan dan rangsangan yang kuat kepada penyelewengan akhlak khususnya dalam kalangan anak-anak muda.

“Seterusnya situasi ini juga akan mengheret mereka ke arah melakukan jenayah, keganasan dan penagihan dadah,” katanya dalam kenyataan di sini hari ini.

Wan Salim berkata, amat dikesali ketika negara menyambut ulang tahun kemerdekaan ke-65, masih ada kalangan yang terus berusaha menghakis jati diri rakyat Malaysia yang bersendikan ajaran agama, nilai akhlak dan tradisi ketimuran.

Minggu lepas, Menteri di Jabatan Perdana Menteri (Hal Ehwal Agama), Datuk Idris Ahmad berpendirian penganjuran konsert yang merosakkan tidak perlu diadakan di negara ini kerana sekiranya hiburan tanpa batasan menjadi budaya, ia akan membawa kepada pembinaan generasi yang pincang. – Bernama


10 cedera gempa 5.6 skala Richter landa Iran

TEHRAN, 6 Rejab 1442H, Khamis – Gempa bumi berkekuatan 5.6 skala Richter melanda barat daya Iran berhampiran bandar Sisakht semalam, menyebabkan sekurang-kurangnya 10 cedera.

Kejadian itu menyebabkan penduduk di sekitar Sisakht dan bandar Yasuj panik meninggalkan kediaman mereka, menurut pegawai di wilayah Kohgiluyeh, Boyer Ahmad.

Bekalan air dan elektrik juga terputus susulan gempa itu, katanya.

“Pasukan penyelamat dan ambulans dikerah ke daerah berkenaan. Setakat ini, 10 orang dilaporkan cedera,” katanya.

Agensi berita negeri IRNA melaporkan, gempa yang turut dirasai beberapa bandar di rantau itu, melanda pada kedalaman 10 kilometer (6 batu) sekitar jam 10.05 malam waktu tempatan.

“Masih belum ada laporan kematian,” kata IRNA.

Kedudukan Iran menyebabkan negara itu sering mengalami gempa bumi yang dasyat dalam tempoh beberapa tahun kebelakangan ini.-  Agensi


Arab Saudi negara pertama terima vaksin COVID-19

JEDDAH, 27 Rabiulawal 1442H, Jumaat – Arab Saudi menandatangani satu perjanjian bagi menerima bekalan awal dua atau tiga vaksin COVID-19 berbeza, yang telah mencapai tahap akhir ujian klinikal.

Penolong Timbalan Menteri Pencegahan Kesihatan, Abdullah Al-Assiri berkata, ia sekali gus menjadikannya sebagai negara pertama menerima vaksin coronavirus.

Sementara itu, jumlah kes harian COVID-19 di Arab Saudi adalah sebanyak 394.

Jumlah itu menurun 400 kes daripada hari sebelumnya.

Selain itu, angka pulih turut meningkat kepada 338,708 daripada 351,849 kes disahkan.

Jumlah kematian di negara itu mencecah 5,590 orang termasuk 14 angka maut baharu.

Riyadh mencatatkan jumlah jangkitan harian tertinggi iaitu 58 kes, diikuti Madinah (44) dan Makkah (29).

Menurut Kementerian Kesihatan, terdapat 7,557 kes aktif dan 786 daripadaya adalah kritikal.

Dalam 24 jam terakhir, 62.922 ujian saringan COVID-19 telah dijalankan. – Agensi


‘Tak boleh puji saja, lihat juga kritikan Belanjawan 2024’

BANGI, 29 Rabiulawal 1445H, Ahad – Kerajaan perlu melihat terhadap pandangan dan kritikan daripada pakar ekonomi terhadap Belanjawan 2024 yang dibentangkan Menteri Kewangan, Datuk Seri Anwar Ibrahim, Jumaat lalu.

Naib Presiden PAS, Datuk Mohd Amar Nik Abdullah berkata, tindakan itu penting bagi membolehkan kerajaan membuat kajian dan penilaian terhadap pandangan serta teguran diberikan.

“Saya harap kerajaan dapat ambil kira pandangan itu untuk membantu rakyat ketika ini contoh berkait dengan insentif cukai, ada pandangan berbeza yang diberikan oleh pakar-pakar (ekonomi).

“Kita tidak boleh puji sahaja, orang nak puji…pujilah. Itu tidak boleh kita sekat.

“Namun kritikan itu perlu diambil kerana tiada yang sempurna dalam belanjawan itu,” katanya seperti dilapor media tempatan, hari ini.

Semalam, Prof Ulung Datuk Dr Rajah Rasiah berpendapat, kerajaan dilihat tiada strategi untuk menambah pendapatan secara berkesan, meskipun menunjukkan hasrat untuk membantu golongan rentan dalam negara.

Pendekatan dasar fiskal yang dibentang dalam Belanjawan 2024 dibimbangi tidak dapat membantu kerajaan mencapai sasaran defisit fiskal 3.2 peratus menjelang 2025.

Belanjawan 2024 yang dibentangkan Anwar yang juga Perdana Menteri memperuntukkan RM393.8 bilion atau 19.9 peratus daripada Keluaran Dalam Negara Kasar (KDNK).

Daripada jumlah itu, sebanyak RM303.8 bilion atau 77.1 peratus disalurkan kepada perbelanjaan mengurus (OE) manakala baki RM90 bilion adalah untuk perbelanjaan pembangunan (DE).


Pakej taubat RM20 bukan anjuran Islam

BANGI, 21 Ramadan 1443H, Sabtu – Datuk Idris Ahmad memaklumkan tindakan lanjut akan diambil susulan penularan iklan pakej taubat RM20 bagi satu penama baru-baru ini.

Menerusi hantaran di laman Twitter, Menteri di Jabatan Perdana Menteri (Hal Ehwal Agama) memohon orang ramai yang mempunyai maklumat berkenaan iklan itu untuk memaklumkannya kepada beliau.

Katanya, Islam sama sekali tidak pernah menawarkan perkhidmatan sedemikian.

“Mohon maklumkan butiran kepada saya untuk tindakan lanjut. Ternyata perkara seperti ini bukan anjuran dalam Islam,” katanya.

Sebelum ini, tular satu hantaran iklan pakej taubat bagi satu penama dengan harga RM20.

Perkara itu mendapat perhatian Ketua Jabatan Pengajian Islam, Universiti Pendidikan Sultan Idris (UPSI), Profesor Madya Dr Muhammad Rozaimi Ramle yang berkata, rukun bagi perbuatan taubat hanya memerlukan orang yang berdosa sahaja untuk melaksanakannya.

“Terkejut saya membaca iklan yang tersebar ini. Ketahuilah bahawa taubat itu memerlukan rukun yang hanya orang berdosa sahaja boleh lakukan.

“Maka saya katakan iklan ini berniaga secara batil tanpa perlu tanya turun tangan dulu atau kaki dulu,” katanya.


KKM nafi keluar arahan sedia saluran undi bagi kes positif COVID-19

KUALA LUMPUR, 8 Syaaban 1443H, Jumaat – Kementerian Kesihatan (KKM) menafikan pernah mengeluarkan arahan mengenai penyediaan saluran mengundi Pilihan Raya Negeri Johor bagi mereka yang positif COVID-19 seperti ditularkan menerusi media sosial.

KKM dalam satu hantaran menerusi laman rasmi Facebook meminta orang ramai supaya mengabaikan rakaman audio yang tular tersebut.

“Sila abaikan rakaman audio ini dan ikuti arahan Majlis Keselamatan Negara dan Suruhanjaya Pilihan Raya,” menurut KKM.

Terdahulu, tular satu rakaman audio berdurasi 1.08 saat yang mendakwa kononnya mereka yang positif COVID-19 boleh mengundi dengan syarat perlu memaklumkan KKM mengenai butiran peribadi seperti nama, alamat dan nombor telefon.

Rakaman audio itu turut mendakwa kenderaan KKM yang lengkap dengan pakaian perlindungan diri (PPE) akan membawa pengundi yang positif COVD-19 pergi dan pulang dari pusat mengundi. – Bernama


PA larang rakyat Palestin guna lapangan terbang Israel

RAMALLAH, 26 Muharam 1444H, Rabu – Pihak Berkuasa Palestin (PA) melarang penduduknya menggunakan Lapangan Terbang Ramon Israel berhampiran Eilat, lapor Agensi Anadolu.

Pegawai PA, Musa Rahal mendakwa, Israel tidak komited dengan perjanjiannya untuk membenarkan rakyat Palestin menggunakan lapangan terbang itu.

Lapangan Terbang Ramon mewakili kepentingan ekonomi negara haram Israel, ia memudaratkan kedaulatan Palestin.

Lebih teruk, ia mempunyai dimensi politik yang berkaitan dengan normalisasi dan penghapusan identiti Palestin, tegas Rahal.

“Ia juga bertentangan dengan kepentingan Jordan,” katanya.

Perkara itu disahkan Jurucakap Kementerian Pengangkutan PA bahawa rakyat Palestin tidak boleh menggunakan lapangan terbang Israel.

“Terdapat keutamaan dan hak di bawah perjanjian antarabangsa, termasuk penyerahan Lapangan Terbang Antarabangsa Jerusalem di Qalandia.

“…pembinaan semula Lapangan Terbang Antarabangsa Gaza dan membenarkan pembinaan lapangan terbang baharu di Tebing Barat, yang kesemuanya akan  diuruskan oleh rakyat Palestin,” katanya.

Satu-satunya lapangan terbang di Gaza telah dimusnahkan oleh rejim haram Israel pada akhir 2001 dan awal 2002.

Pihak Israel, katanya, mempunyai pengetahuan yang mencukupi tentang mesej daripada PA.

Selain itu, pegawai itu menegaskan bahawa pihak berkuasa Palestin tidak mempunyai cara untuk mengetahui siapa yang telah terbang keluar dari Lapangan Terbang Ramon.

“Ia boleh digunakan oleh orang yang melarikan diri daripada keadilan.”

Pihak Berkuasa Lapangan Terbang Israel mengumumkan bahawa lapangan terbang itu akan mula membenarkan pelancong Palestin dari Tebing Barat menggunakan lapangan terbang itu mulai 22 Ogos.

Kumpulan pertama rakyat Palestin menyertai penumpang lain dalam penerbangan ke Cyprus pada hari Isnin. – Agensi


China tawar jadi ‘orang tengah’ rundingan damai Palestin-Israel

BEIJING, 28 Ramadan 1444H, Rabu – China sekali lagi mengulangi tawarannya menjadi ‘orang tengah’ untuk membantu memudahkan rundingan damai antara Palestin dan Israel.

Tawaran itu dimaklumkan Menteri Luar China, Qin Gang kepada rakan sejawatnya di Palestin dan Israel menerusi satu panggilan telefon berasingan, lapor media negara China.

Qin berkata, China bimbang terhadap peningkatan ketegangan antara Palestin dan negara haram Israel, selain kembali menyokong kepada rundingan damai.

Sebelum ini, China pernah menawarkan untuk menjadi pengantara antara Israel dan Palestin.

Bagaimanapun, tawaran baharu China datang ketika Beijing dilihat semakin serius untuk meningkatkan peranan politiknya di rantau ini.

Bulan lalu, negara tembok besar itu menjadi perantara perjanjian antara Arab Saudi dan Iran untuk memulihkan hubungan diplomatik.

Qin memberitahu Menteri Luar Israel, Eli Cohen bahawa perjanjian Iran-Saudi menawarkan ‘contoh yang baik’ untuk mengatasi perbezaan melalui dialog, menurut kenyataan kementerian luar China.

“China tidak mempunyai kepentingan untuk mementingkan diri sendiri dalam persoalan Palestin. Kami berharap kedua-dua pihak dapat hidup bersama secara aman dan mempertahankan keamanan dan kestabilan serantau,” menurut kenyataan itu.

Minggu lalu, pejabat Perdana Menteri Israel, Benjamin Netanyahu berkata, semua pelawat Yahudi dan bukan Islam akan diharamkan dari kompleks Masjid Al-Aqsa sehingga akhir Ramadan.

Keputusan sama pernah dibuat Israel pada tahun-tahun sebelumnya, dikuatkuasa hanya beberapa hari selepas ratusan peneroka dan ultranasionalis Israel menyerbu Masjid Al-Aqsa – yang dikenali oleh orang Yahudi sebagai Temple Mount – ketika penduduk Palestin disekat daripada mengakses tapak berkenaan.

Serangan ganas Israel ke atas jemaah di Masjid Al-Aqsa awal bulan ini, mendorong beberapa siri serangan roket balas yang dilancarkan dari Lubnan dan Gaza dan serangan pengeboman berikutnya oleh Israel sebagai tindak balas. – Agensi


Malaysia mengalu-alukan sumbangan 1 juta dos vaksin daripada UAE

KUALA LUMPUR, 5 Muharram 1443H, Sabtu – Malaysia mengalu-alukan sumbangan satu juta vaksin COVID-19 oleh kerajaan Emiriah Arab Bersatu (UAE), kata Menteri Kanan Luar Negeri (Kluster Keselamatan), Datuk Seri Hishammuddin Tun Hussein.

Beliau berkata, sumbangan seumpama itu akan membantu negara dalam menghadapi cabaran pandemik COVID-19 serta membantu mempertingkatkan kadar vaksinasi harian di bawah Program Imunisasi COVID-19 Kebangsaan.

“Bagi pihak Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, kerajaan dan rakyat Malaysia, saya ingin merakamkan setinggi-tinggi penghargaan kepada Putera Mahkota Abu Dhabi, Sheikh Mohamed Zayed Al-Nahyan yang juga Timbalan Komander Tertinggi Angkatan Tentera UAE,” katanya dalam kenyataan di sini hari ini.

Hishammuddin juga mengucapkan terima kasih kepada rakan sejawat UAE Sheikh Abdullah Zayed Al-Nahyan dan kepimpinan negara itu atas sumbangan segera dan bermurah hati itu.

Beliau berkata, sumbangan tersebut baru-baru ini digabungkan dengan kerjasama berterusan antara kedua-dua negara dalam pelbagai bidang lain menekankan kepada hubungan yang sudah lama terjalin antara Malaysia dan UAE.

“Malaysia dan UAE kekal komited untuk mengukuhkan hubungan dua hala kami berdasarkan nilai dan tradisi bersama demi kepentingan bersama rakyat kedua-dua negara,” katanya.

Hishamuddin berkata, ini bukan kali pertama UAE menghulurkan bantuan COVID-19 kepada Malaysia selepas negara itu menyumbangan 20,000 unit kit ujian RT PCR pada Mac tahun lalu.

Pada Mei tahun lalu, UAE menyumbang 14,000 unit cecair sanitasi tangan melalui inisiatif Wisma Putra, Malaysia’s Diplomatic Equipment Stockpile (MDES), untuk diagihkan kepada petugas barisan hadapan COVID-19 Wisma Putra di dalam negara serta di perwakilan Malaysia di luar negara. – Bernama


Tentera Udara Diraja Jordan berjaya tembusi ruang udara Gaza, hantar bantuan perubatan

AMMAN, 22 Rabiulakhir 1445H, Isnin – Buat pertama kali dalam lebih 20 tahun, pesawat Arab berjaya melakukan operasi pendaratan bekalan perubatan melalui langit Gaza.

Koresponden di lapangan, akaun dan saluran Gaza Now mengesahkan bahawa Jordan berjaya buat kali pertama menembusi ruang udara Gaza dan dapat menurunkan kotak yang membawa bantuan perubatan ke hospital medan Jordan di Gaza, yang diumumkan oleh Raja Jordan.

Kebawah Duli Yang Maha Mulia Raja Jordan, Raja Abdullah dalam hantaran di laman sosial X (dahulu dikenali sebagai Twitter), mengumumkan pada awal pagi Isnin, bahawa Tentera Udara Diraja Jordan berjaya melakukan penghantaran udara bagi bekalan perubatan dan farmaseutikal kritikal ke hospital medan Jordan di Semenanjung Gaza.

Baginda menambah di platform (X), “Anggota tentera udara kami yang tidak gentar telah menurunkan bantuan perubatan segera tengah malam tadi ke hospital lapangan Jordan di Gaza.

“Ini adalah tugas kami untuk membantu saudara-saudara kami yang cedera dalam perang di Gaza.

“Kami akan sentiasa ada untuk saudara Palestin kami,” titah Raja Jordan. – Agensi


Allah bukan perkataan Melayu, alasan orang bukan Islam guna untuk ‘pembelajaran’ tak masuk akal

BANGI, 17 Zulkaedah 1444H, Selasa – Majoriti ulama bersepakat penggunaan kalimah Allah merujuk kepada ciri-ciri Tuhan yang berlandaskan kepada ajaran Islam seperti sifat yang Maha Esa, mempunyai 99 nama, tidak beranak dan tidak diperanakkan.

Mantan Presiden gerakan Ikatan Muslimin Malaysia (ISMA), Ustaz Muhammad Fauzi Asmuni berkata, kalimah Allah digunakan khusus untuk merujuk kepada Tuhan yang memenuhi ciri-ciri kepercayaan agama Islam.

“Semua ulama bersepakat bahawa perkataan Allah itu telah menjadi nama khas kepada zat yang Maha Esa itu.

“Jadi bila sebut sahaja Allah, dia tak boleh gambarkan yang lain dah. Mesti merujuk kepada itu sahaja, iaitu kepada zat Allah S.W.T Tuhan yang Maha Esa.

“…yang tidak beranak dan tidak diperanakkan, yang mempunyai 99 nama, yang mempunyai sifat-sifat sekian dan seumpamanya,” katanya.

Beliau berkata demikian ketika menyampaikan kuliah Maghrib di Masjid Tengku Ampunan Jemaah Bukit Jelutong, Shah Alam baru-baru ini.

Mengulas lanjut, Ustaz Fauzi berkata, penggunaan kalimah Allah dari sudut bahasa sebenarnya sudah menjadi satu perbincangan yang panjang dalam kalangan para ulama.

Sebahagian ulama mengatakan kalimah Allah bukan daripada bahasa Arab pun, walaupun ada ulama mengatakan bahawa Allah berasal dari perkataan Ilah.

“Tetapi sebahagian ulama dia kata, Allah bukan datang daripada perkataan Ilah tapi sebaliknya ia disebut dalam istilah bahasa Arab sebagai Isim Jaamid.

“Sebab itu, kalau dari segi tasrif pun, sebahagian ulama kata dia tak masuk dalam mana-mana wazan dalam tasrif bahasa Arab.

“Cara menyebut Allah pun tak sama macam sebutan perkataan-perkataan yang dieja berdasarkan kepada sorof bahasa Arab, ini pandangan ulama-ulama,” jelasnya.

Dalam pada itu, beliau mengulas isu penggunaan kalimah Allah oleh orang bukan Islam bagi tujuan pembelajaran atas alasan mahu menggunakan bahasa Melayu.

Beliau bertegas bahawa alasan yang diberikan sangat tidak masuk akal kerana kalimah suci tersebut bukan perkataan Melayu.

“Sekiranya mereka betul nak menggunakan bahasa Melayu, mereka terjemahkan God kepada Tuhan, bukan kepada Allah.

“Tidak ada siapa mengatakan Allah itu perkataan bahasa Melayu, dan perkataan yang lebih tepat dalam bahasa Melayu kepada God adalah Tuhan.

“Tapi kenapa mereka nak spesifik menggunakan perkataan Allah?,” soalnya.


Komersialkan Tanah Rizab Melayu demi manfaat bangsa

Oleh Ainul Illia Meor Suzurudin

BANGI, 20 Muharram 1442H, Selasa – Penganalisis ekonomi, Prof Madya Dr Ahmed Razman Abdul Latiff bersetuju dengan cadangan membenarkan Tanah Rizab Melayu menjalani aktiviti komersial supaya dapat memberi manfaat kepada orang Melayu.

Malah, Prof Ahmad Razman berharap Tanah Rizab Melayu akan ditambah lagi peratusan keluasannya kembali ke asal seperti di awal zaman kemerdekaan.

Mengesyorkan perkara itu, beliau berkata, mungkin sebahagian tanah kerajaan negeri boleh ditukar status kepada Tanah Rizab Melayu dan pemilikannya diberi bukan kepada individu, tetapi koperasi Melayu.

Sehubungan itu, katanya, kerajaan terutamanya Suruhanjaya Koperasi Malaysia (SKM) harus menggalakkan penubuhan lebih banyak koperasi Melayu untuk memainkan peranan membangunkan tanah rizab berkenaan, demi meningkatkan taraf ekonomi ahli koperasi yang terdiri daripada orang Melayu.

“Setiap kawasan Tanah Rizab Melayu mesti ada sekurang-kurangnya satu koperasi Melayu yang menguruskannya, dan semua koperasi ini boleh mendapatkan bantuan dana dari Perbadanan Pembangunan Tanah Rizab Melayu.

“Selain itu, koperasi Melayu ini harus ditadbir oleh golongan profesional Melayu supaya tadbir urusnya dijamin dan tiada berlaku salah laku dan kes individu mengambil kesempatan untuk kepentingan peribadi,” katanya ketika dihubungi Ismaweb.net, hari ini.

Mengulas lanjut, Pensyarah Kanan, Putra Business School (PBS) itu berkata, dengan memberi peluang kepada koperasi Melayu untuk menguruskan Tanah Rizab Melayu, perniagaan akan sentiasa ada kesinambungannya selagi koperasi itu wujud.

“Jika pemilik Tanah Rizab Melayu adalah individu, apabila pemiliknya meninggal atau tidak mampu menguruskannya, Tanah Rizab Melayu tersebut akan terbiar kosong.

“Apabila koperasi Melayu yang menguruskannya, semua ahli Melayunya akan mendapat manfaat,” katanya.

Terdahulu, Pengkaji Sejarah Ikatan Arkeologi Malaysia, Zaharah Sulaiman mencadangkan supaya Tanah Rizab Melayu ditukar status kepada komersial untuk dijana keuntungan, sama ada melalui penjualan atau penyewaan.

Selain itu, beliau turut mengusulkan kepada pihak kerajaan supaya satu Perbadanan Pembangunan Tanah Rizab Melayu ditubuhkan.


Iran gantung bekalan gas ke Turki 10 hari ekoran masalah teknikal

TEHRAN, 18 Jamadilakhir 1443H, Jumaat – Iran telah menggantung bekalan gas ke Turki selama 10 hari berikutan masalah teknikal.

Tindakan berkenaan sekali gus memaksa pihak berkuasa Turki mengurangkan penggunaan loji jana kuasa sebanyak 40 peratus.

Pengedar gas asli Turki turut meminta penggunaan bekalan dikurangkan sehingga 60 peratus kepada penguna kecuali mereka yang menggunakannya untuk pemanasan, lapor pegawai Turki.

Iran bagaimanapun memberi jaminan rundingan untuk meneruskan bekalan akan dimulakan lebih awal.

Sehingga kini Turki bergantung sepenuhnya kepada bekalan gas yang diimport dari Russia, Azerbaijan dan Iran.

Malah, sepanjang tempoh 10 bulan pertama 2021, Iran telah menyediakan bekalan gas sebanyak 16 peratus kepada Turki.

Harga bekalan elektrik di Turki meningkat secara mendadak berikutan pertumbuhan ekonomi dunia, selain kejatuhan mata wang lira yang menjunam 44 peratus berbanding dolar, tahun lalu.

Awal Januari ini, tarif elektrik meningkat sehingga 125 peratus bagi pelanggan komersial dan kira-kira 50 peratus kepada kegunaan isi rumah.

Bekalan harga gas asli untuk kegunaan penduduk juga melonjak 25 peratus dan 50 peratus bagi kegunaan industri, kata pengedar nasional, BOTAS. – Agensi


Ahli Parlimen Pasir Salak positif COVID-19

KUALA LUMPUR, 7 Jamadilakhir 1442H, Rabu – Ahli Parlimen Pasir Salak yang juga Pengerusi Prasarana Malaysia Berhad Datuk Seri Tajuddin Abdul Rahman disahkan positif COVID-19.

Menurut hantaran menerusi Facebook rasminya, Tajuddin yang melakukan ujian saringan itu semalam menerima keputusannya hari ini.

“Tajuddin memohon maaf atas sebarang kesulitan dan berterima kasih kepada semua pihak yang mendoakan beliau. Bagi mereka yang mempunyai kontak rapat dengan beliau eloklah melakukan ujian saringan COVID-19,” demikian menurut hantaran tersebut.

Pada satu sidang media 12 Januari lalu, Tajuddin dilihat duduk bersebelahan dengan Ahli Parlimen Padang Rengas Datuk Seri Mohamed Nazri Abdul Aziz yang disahkan positif COVID-19 semalam.

Selain Mohamed Nazri, Menteri Perpaduan Negara Datuk Halimah Sadique juga disahkan positif COVID-19 semalam.

Sebelum ini, turut disahkan positif antaranya Menteri di Jabatan Perdana Menteri (Ekonomi) Datuk Seri Mustapa Mohamed, Menteri Pembangunan Wanita, Keluarga dan Masyarakat Datuk Seri Rina Mohd Harun serta Timbalan Menteri Komunikasi dan Multimedia Datuk Zahidi Zainul Abidin. – Bernama


Dewan bedah Hospital Semporna dibuka semula hari ini

KUALA LUMPUR, 13 Rabiulawal 1442H, Jumaat  – Dewan Bedah Hospital Semporna di Sabah yang telah selesai dinaik taraf, dibuka semula kepada orang awam hari ini, sekali gus meningkatkan kesiapsiagaan hospital itu bagi menangani pandemik COVID-19.

Ketua Pengarah Kesihatan Tan Sri Dr Noor Hisham Abdullah berkata, dengan naik taraf itu, pembedahan membabitkan pesakit COVID-19 akan dilaksanakan di Dewan Bedah Hospital Semporna dan tidak semua pembedahan perlu dirujuk ke Hospital Tawau, seterusnya membantu mengoptimumkan sepenuhnya kapasiti di hospital itu.

“Dewan bedah Hospital Semporna telah selesai dinaik taraf baru-baru ini. Dengan naik taraf ini, kesiapsiagaan Hospital Semporna dan juga kawasan pantai timur Sabah dapat dipertingkatkan bagi menghadapi pandemik ini.

Kementerian Kesihatan Malaysia (KKM) akan terus membantu negeri Sabah meningkatkan kesiapsiagaan hospital bagi menghadapi pandemik ini,” katanya menerusi hantaran di Facebook beliau hari ini.

Dalam pada itu, Dr Noor Hisham turut mengucapkan tahniah kepada seorang wanita dari Kampung Panji Hujung, Semporna yang telah selamat melahirkan bayi lelaki seberat 2.9 kilogram (kg) menerusi pembedahan di Hospital Semporna.

“Seperti yang dimaklumkan Dewan Bedah Hospital Semporna telah dibuka semula bermula 30 Oktober dan hari ini pembedahan (lower segment Caeserean section + bilateral tubal ligation) telah dilaksanakan oleh Dr Nadia Said (Pakar Perubatan Obstetrik dan Ginekologi, Hospital Tawau) bersama kakitangan Hospital Semporna.

Pesakit wanita ini yang dijadualkan pembedahan bersalin telah selamat melahirkan anak secara pembedahan pada jam 12.59 tengah hari di Hospital Semporna. Emak dan bayi selamat dan berada di bawah jagaan Hospital Semporna. Alhamdulillah dan tahniah kepada pesakit tersebut!,” katanya. -Bernama


Nama 10 ‘warlord’ UMNO sertai PN diketahui tak lama lagi

BANGI, 23 Zulkaedah 1444H, Isnin – Perikatan Nasional (PN) akan mengumumkan senarai nama 10 ‘panglima perang’ atau ‘warlord’ daripada UMNO yang menyertai komponen dalam gabungan itu tidak lama lagi.

Setiausaha Agung PN, Datuk Seri Hamzah Zainudin memaklumkan, pengumuman itu akan dibuat dalam program yang diaturkan oleh mereka.

Katanya, ketika ini barisan kepimpinan PN sedang memuktamadkan urusan berkenaan.

“Kita tengah buat perancangan untuk kita umumkan dalam waktu yang terdekat. Ia akan disesuaikan dengan program-program yang telah kita aturkan,” katanya seperti dipetik media tempatan, hari ini.

Ditanya mengenai perkembangan penyertaan bekas Ketua Pemuda UMNO, Khairy Jamaluddin Abu Bakar dalam PN, Hamzah memberitahu, perkara itu diserahkan kepada Presiden Parti Pribumi Bersatu Malaysia (Bersatu), Tan Sri Muhyiddin Yassin.

“Itu kena tanya dia (Khairy). Biar (Khairy) dengan Presiden saya (Muhyiddin) berbincang,” katanya.

Sebelum ini, Ketua Penerangan Bersatu, Datuk Razali Idris mendakwa sekurang-kurangnya 10 ‘warlord’ daripada UMNO dijangka akan menyertai PN sebelum Pilihan Raya Negeri (PRN).

Katanya, mereka yang terlibat adalah nama besar yang telah disisihkan UMNO.


Macau Scam: Lelaki lari dibebas SPRM kini direman bawah POCA

KUALA LUMPUR, 14 Rabiulawal 1442H, Sabtu – Seorang lelaki yang menjadi tumpuan umum kerana berjaya melarikan diri daripada ditahan polis sejurus dibebaskan Suruhanjaya Pencegahan Rasuah Malaysia (SPRM) di ibu pejabat suruhanjaya itu pada 11 Oktober lepas, kini direman di bawah Akta Pencegahan Jenayah (POCA) 1959.

Ketua Jabatan Siasatan Jenayah Kuala Lumpur SAC Nik Ros Azhan Nik Ab Hamid berkata perintah reman selama 21 hari itu yang berkuat kuasa hingga 20 November ini bagi membolehkan siasatan lanjut terhadap suspek berhubung sindiket Macau Scam dan perjudian dalam talian.

“Perintah reman itu dibacakan terhadap suspek di Lokap Berpusat Jinjang pagi ini,” katanya ketika dihubungi di sini.

Lelaki itu yang berjaya diberkas semula oleh pihak berkuasa pada 27 Oktober lalu, sebelum ini direman tiga hari hingga semalam untuk membantu siasatan menurut Seksyen 4(1) (c) Akta Rumah Judi Terbuka 1953.

Pada 13 Okt lepas, SPRM mengesahkan seorang suspek sindiket ‘cuci duit’ atau pengubahan wang haram yang dikaitkan dengan perniagaan beberapa selebriti tanah air, melarikan diri ketika hendak ditahan oleh polis sejurus dibebaskan SPRM.

Lelaki itu dilaporkan memanjat pagar dengan dibantu oleh pengawal peribadinya sejurus dibebaskan oleh SPRM dalam kawasan ibu pejabat suruhanjaya itu di Putrajaya.

Pada 16 Oktober, polis mendedahkan kepada umum butiran suspek tersebut yang dikehendaki bagi membantu siasatan tiga kes melibatkan penganjuran judi dalam talian di sekitar ibu negara dan Selangor.

Suspek juga dikatakan menjadi penyelaras aktiviti Macau Scam menyasarkan rakyat China di republik itu.

Pada 27 Oktober lepas, pihak berkuasa dilaporkan berjaya memberkas lelaki itu yang bersembunyi di sebuah hotel di kawasan peranginan di luar Lembah Klang. – Bernama


14 negara Kesatuan Afrika bentuk blok tolak keanggotaan Israel

ADDIS ABABA, 24 Zulhijjah 1442H, Selasa – Kembalinya Israel ke Kesatuan Afrika (AU) sebagai negara pemerhati telah mencetuskan reaksi besar di benua itu, dengan 14 negara dikatakan bersedia untuk membentuk blok menolak keanggotaan negara haram tersebut.

Akhbar dalam talian Rai Al-Youm melaporkan bahawa Algeria telah bersetuju dengan Afrika Selatan, Tunisia, Eritrea, Senegal, Tanzania, Niger, Kepulauan Comoro, Gabon, Nigeria, Zimbabwe, Liberia dan Seychelles untuk mengusir Israel dari AU.

Dilaporkan bahawa blok baharu akan menolak keputusan untuk memasukkan Israel ke dalam AU bagi memelihara prinsip-prinsip kesatuan dan menyokong negara Palestin.

Menteri Luar Negeri Algeria, Ramtane Lamamra diharapkan dapat membincangkan isu keanggotaan Israel di AU dalam perjalanannya yang akan datang ke Tunisia, Ethiopia, Sudan dan Mesir.

Beliau sebelumnya telah menegaskan bahawa Algeria tidak akan berdiam jika Israel dibenarkan memasuki blok.

Walaupun Rai Al-Youm tidak memasukkan Namibia ke dalam senarai negara yang bersetuju dengan Algeria untuk menyekat kemasukan Israel, Kementerian Hubungan Antarabangsa Negara Barat Daya Afrika menolak dengan tegas mengenai keputusan AU untuk memberikan status pemerhati kepada negara penjajah itu.

“Pemberian status pemerhati kepada penjajah bertentangan dengan prinsip dan objektif Undang-Undang Perlembagaan Kesatuan Afrika,” kata Pengarah Eksekutif Kementerian Hubungan Antarabangsa dan Kerjasama Namibia, Penda Naanda dalam satu kenyataan.

Naanda mengatakan, adalah salah untuk memberikan status pemerhati kepada Israel, terutama pada saat ini, ketika negara tidak diiktiraf itu meningkatkan tindakan penindasannya dan melanggar undang-undang antarabangsa serta mengabaikan hak asasi manusia rakyat Palestin.

Beliau menegaskan bahawa keputusan Suruhanjaya AU bertentangan dengan komitmen tegas yang biasa dilakukan oleh beberapa ketua negara dan kerajaan Afrika yang secara tegas menyokong perjuangan Palestin.

“Oleh itu, Namibia memisahkan diri daripada memberikan status pemerhati kepada Israel,” kata kenyataan itu.

Afrika Selatan adalah salah sebuah negara pertama yang mengecam keputusan AU.

Ia ‘terkejut’ dengan keputusan untuk memberikan Israel status pemerhati terhadap blok 55 negara. – Agensi


Kerajaan diharap laksana banyak program kesejahteraan rakyat

PUTRAJAYA, 27 Zulhijjah 1441H, Isnin – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah melahirkan harapan agar kerajaan terus memperbanyak dan melaksanakan program kesejahteraan rakyat pada masa hadapan bagi manfaat rakyat.

Al-Sultan Abdullah bertitah baginda sangat menyanjung tinggi pelbagai usaha keras dan langkah berani yang telah dan bakal diambil oleh kerajaan untuk melindungi keselamatan dan kesejahteraan rakyat jelata.

“Beta telah mengikuti ucapan memanda Perdana Menteri sebentar tadi dan beta menghargai tindakan bistari kerajaan beta dalam memperkenalkan Pakej Rangsangan Ekonomi 2020, Pakej Rangsangan Ekonomi Prihatin Rakyat dan juga Pelan Jana Semula Ekonomi Negara. Beta percaya rakyat jelata akan mendapat manfaat daripada pakej-pakej tersebut,” titah Al-Sultan Abdullah.

Seri Paduka bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan bersempena Hari Keputeraan Rasmi Yang di-Pertuan Agong yang berlangsung di Istana Melawati di sini hari ini.

Yang di-Pertuan Agong turut amat bersetuju dengan pendekatan holistik yang diambil oleh kerajaan bagi menggiatkan semula sektor ekonomi dan perindustrian negara, di samping mewujudkan ekosistem yang lebih mesra perniagaan dan lebih banyak peluang pekerjaan.

Titah Seri Paduka lagi, semua inisiatif dan pendekatan tersebut jelas membuktikan bahawa kerajaan di bawah pimpinan Perdana Menteri telah menyahut seruan baginda untuk sentiasa menjiwai keluh kesah dan membela nasib rakyat jelata.

Melihat urus niaga dalam talian semakin mendapat tempat di hati rakyat jelata dan sangat bersesuaian dengan norma baharu, Seri Paduka bertitah ia wajar ditingkatkan selaras dengan matlamat negara untuk meningkatkan penggunaan teknologi dan membentuk masyarakat tanpa tunai bagi merancakkan ekonomi digital.

Pada masa yang sama, Al-Sultan Abdullah turut menggesa agar perkhidmatan awam bersedia melalui pembaharuan dan penambahbaikan agar ia lebih responsif dalam memudahkan urusan rakyat jelata.

“Kerajaan beta juga hendaklah terus memberi penekanan terhadap nilai integriti dan tadbir urus yang baik. Rasuah dan salah guna kuasa hendaklah terus diperangi tanpa mengira sesiapa,” titah Yang di-Pertuan Agong.

Melangkah ke hadapan, Seri Paduka mahu rakyat jelata agar terus bersatu padu dalam memerangi pandemik COVID-19 dan Al-Sultan Abdullah juga melahirkan rasa bangga melihat solidariti rakyat berbilang kaum menerusi pelbagai kerja-kerja sukarelawan yang dipamerkan sepanjang negara berhadapan dengan pandemik itu.

“Semua sifat terpuji ini sangat bertepatan dengan tema ‘Malaysia Prihatin’, bersempena sambutan Hari Kebangsaan pada tahun ini. Beta berkeyakinan yang kejayaan akan dapat kita capai menerusi sifat prihatin sesama kita sebagai satu bangsa Malaysia yang bersatu padu dan didukung pula dengan semangat patriotisme yang tinggi,” titah Seri Paduka.

Al-Sultan Abdullah bertitah masa depan yang bakal ditempuhi bukanlah masa untuk mengadu domba perkara remeh, mahupun mencetus sengketa dalam pentas pertarungan yang hanya mengundang musibah kepada rakyat jelata.

“Sebaliknya, kita hendaklah maju melangkah ke hadapan atas landasan solidariti yang kukuh antara kerajaan beta dengan rakyat jelata, tanpa mengira bangsa dan agama mahupun fahaman politik. Sahutlah seruan beta untuk kita terus kekal sehati sejiwa dan penuh muafakat dengan semangat patriotisme yang tinggi, agar negara yang kita sayangi ini kembali menempa kemajuan dan terus stabil mencapai matlamat yang diimpikan,” titah Seri Paduka.

Al-Sultan Abdullah juga mengajak rakyat jelata untuk bersama-sama mengorak langkah maju ke hadapan, memandangkan pada pengamatan Seri Paduka, segala dugaan itu akan dapat dihadapi menerusi pembentukan simbiosis yang erat antara kerajaan dengan rakyat.

Seri Paduka juga sedar bahawa pandemik COVID-19 masih belum selesai dan ia telah mengundang keadaan sukar yang membawa kedukaan kepada rakyat jelata, dan negara sendiri telah melalui pelbagai cabaran getir ekoran daripada pandemik itu.

“Beta berharap agar rakyat jelata akan terus bertabah untuk melewati saat-saat sukar yang belum pernah kita alami sebelum ini. Beta dan Raja Permaisuri Agong berdoa semoga Allah menjauhi negara daripada wabak penyakit yang melanda ini dan seterusnya melimpahi Malaysia yang tercinta dengan keberkatan serta keamanan dan perpaduan yang berkekalan,” titah Yang di-Pertuan Agong. – Bernama


Netanyahu bentang peta ‘Timur Tengah baharu’ tanpa Palestin

NEW YORK, 7 Rabiulawal 1445H, Sabtu – Perdana Menteri Israel, Benjamin Netanyahu membentangkan peta baharu yang memadamkan negara Palestin, ketika berucap dalam Perhimpunan Agung Pertubuhan Bangsa-Bangsa Bersatu (UNGA) ke-78 pada Jumaat.

Ilustrasi itu menunjukkan ‘Timur Tengah baharu’ di mana Tebing Barat dan Semenanjung Gaza yang diduduki dilihat sebahagian daripada Israel.

Memasukkan tanah Palestin (dan kadangkala tanah milik Syria dan Lubnan) dalam peta Israel adalah perkara biasa dalam kalangan penganut konsep Eretz Yisrael – Israel Raya – bahagian penting Zionisme ultra-nasionalis yang mendakwa semua tanah ini milik Zionis.

Semasa pembentangan peta pada Jumaat, Netanyahu dengan penuh semangat mempromosikan pembentukan semula wilayah itu berdasarkan hasrat menjalin hubungan dengan negara Arab, khususnya Arab Saudi.

“Tiada persoalan: Perjanjian Abraham mewar-warkan kebangkitan zaman baru keamanan. Saya percaya kita berada di puncak kejayaan yang lebih dramatik: keamanan bersejarah antara Israel dan Arab Saudi,” katanya.

Kenyataannya dibuat di tengah-tengah rundingan tajaan Amerika Syarikat (AS) antara Israel dan Arab Saudi untuk menormalisasikan hubungan.

Minggu ini, Putera Mahkota Saudi, Mohammed bin Salman mencadangkan supaya mereka mendekati perjanjian sedemikian ‘setiap hari’.

Ketika temu bual dengan Fox News, Putera Mahkota berkata, ‘isu Palestin adalah sangat penting’ dalam perbincangan ini, tetapi tidak mengulas lanjut.

Ketika ditanya apakah konsesi yang beliau jangka Israel akan berikan kepada rakyat Palestin, katanya itu adalah ‘sebahagian daripada rundingan’.

Netanyahu menegaskan, bahawa Palestin tidak boleh diberikan veto ke atas perjanjian damai baru dengan negara-negara Arab.

Ucapannya dibuat sehari selepas Presiden Palestin, Mahmoud Abbas berucap kepada UNGA yang menegaskan bahawa keamanan Timur Tengah tidak dapat dicapai sehingga rakyat Palestin diberikan hak penuh dengan kenegaraan.

“Mereka yang berfikir bahawa keamanan boleh berlaku di Timur Tengah tanpa rakyat Palestin menikmati hak penuh mereka yang sah dan kebangsaan adalah silap sama sekali,” kata Abbas. – Agensi


Rakyat masih perlukan moratorium

Oleh Zuhayati Yazid

BANGI, 27 Jamadilakhir 1443H, Ahad – Kerajaan wajar melanjutkan moratorium yang bakal berakhir esok berikutan pemulihan ekonomi negara masih belum dalam keadaan stabil sepenuhnya.

Penganalisis ekonomi, Prof Madya Dr Nuradli Ridzwan Shah Mohd Dali berkata, lanjutan tempoh moratorium masih menjadi keperluan penting kepada rakyat di saat ini sehingga keadaan stabil iaitu sekurang-kurang dalam tempoh enam bulan akan datang.

“Musibah yang melanda berturut-turut seperti banjir di Lembah Klang dan beberapa negeri selain kesan COVID-19 sangat memberi kesan kepada rakyat untuk kembali bangkit.

“Situasi ini memerlukan sokongan kerajaan, bukan sahaja golongan B40 tetapi turut terjejas golongan pertengahan seperti M40.

“Dalam keadaan kekangan ekonomi dan pandemik yang tidak menentu, seharusnya moratorium dilanjutkan, ia pasti disambut baik terutama mereka yang terkesan,” katanya kepada Ismaweb.net, hari ini.

Beliau menjelaskan, lanjutan moratarium sebenarnya tidak menjejaskan kedudukan bank sebaliknya masih mencatatkan keuntungan.

Kongsi beliau, sepanjang tempoh dua tahun berlaku moratarium tiada bank yang dilaporkan mengalami kerugian.

“Jadi keadaan ini tidak sepatutnya berbangkit dan keperluan untuk membantu golongan terjejas perlu diteruskan,” katanya yang merupakan Pensyarah di Fakulti Ekonomi dan Muamalat, Universiti Sains Islam Malaysia (USIM).

Beliau berkata, institusi perbankan dan pihak berkuasa seharusnya meneliti kesan jangka panjang dan buruk sekiranya moratorium tidak dilanjutkan.

Malah, tidak mustahil akan timbul kesan sosial yang lebih teruk dalam masyarakat terutama melibatkan kes penceraian, kecurian, bunuh diri dan pinjaman Ah long yang semuanya berpunca beban kewangan.


Greece catat kematian pertama pesakit lengkap vaksinasi

ATHENS, 7 Muharram 1443H, Isnin – Greece mencatatkan kematian pertama pesakit yang telah menerima vaksin COVID-19 sepenuhnya dan tanpa sebarang simptom, kata seorang pegawai di salah sebuah hospital terkemuka di negara itu, semalam.

“Kami melihat kematian pertama dari pesakit yang diberi vaksin sepenuhnya… ini adalah yang pertama di antara (sekitar) 13,000 kematian di Greece,” kata pengarah salah satu unit rawatan rapi (ICU) Hospital Papanikolaou Thessaloniki, Nikos Kapravelos kepada Open TV.

Lelaki itu, yang dilaporkan oleh media Greece adalah seorang doktor gigi berusia 70 tahun, dan tidak mempunyai masalah kesihatan yang lain, kata Kapravelos.

Lelaki itu telah mengambil semua langkah berjaga-jaga sementara isteri dan anak-anaknya juga diberi vaksin, katanya.

Lebih 13,200 orang telah mati akibat virus berkenaan di Greece, dengan rata-rata berusia 78 tahun.

Terdapat kebimbangan bahawa kepulangan ratusan ribu pelancong ke bandar pada musim luruh akan mencetuskan gelombang pandemik keempat di negara itu.

Kes COVID-19 baru melonjak minggu lalu, mencecah lebih 4,000 pada hari Rabu berbanding sekitar 2,800 minggu sebelumnya.

Beberapa peningkatan jangkitan telah diperhatikan di pulau-pulau Greece.

Mykonos melaksanakan perintah berkurung pada bulan Julai setelah berlakunya peningkatan kes.

Sekatan serupa dikenakan di Zakynthos dan di dua bandar di Crete dalam beberapa hari kebelakangan. – Agensi


Israel arah kediaman, kedai milik rakyat Palestin dirobohkan

BAITULMAQDIS, 7 Muharam 1445H, Selasa – Pihak berkuasa Israel mengeluarkan notis perobohan beberapa kedai dan kediaman milik rakyat Palestin di kampung Silwan, di selatan Baitulmaqdis semalam, lapor agensi berita Wafa.

Kerja-kerja perobohan kediaman milik rakyat Palestin dilakukan dengan alasan mereka tidak mempunyai lesen bangunan yang diperlukan, namun terlalu mustahil untuk rakyat Palestin diberikan permit bangunan.

Dalam tempoh separuh tahun pertama ini, kira-kira 181 bangunan milik rakyat Palestin telah dirobohkan.

Malah, 40 daripadanya terpaksa dirobohkan oleh pemiliknya sendiri berikutan arahan daripada pihak berkuasa pendudukan.

Rakyat Palestin juga dipaksa merobohkan harta benda mereka sendiri berikutan tidak mahu pihak berkuasa Israel yang melakukannya kerana akan dikenakan denda yang lebih tinggi.

Negara Zionis itu bagaimanapun telah meluluskan ribuan unit perumahan di penempatan haram di atas tanah milik rakyat Palestin di kawasan tersebut.

Permit bangunan itu dikenakan pada harga yang mahal menyebabkan rakyat Palestin tidak mampu dimiliki, sekali gus mewujudkan kelemahan undang-undang bagi Israel untuk menggabungkan lebih banyak tanah dan meninggalkan rakyat Palestin dalam limbo dengan menghalang mereka daripada membangunkan infrastruktur.

Dasar yang diamalkan Israel berlaku secara meluas dalam perobohan rumah dan pemusnahan harta benda lain dengan menyasarkan seluruh keluarga.

Kerja-kerja perobohan sedemikian dianggap sebagai hukuman kolektif yang menyalahi undang-undang dan pelanggaran undang-undang hak asasi manusia antarabangsa. – Agensi


Tiada kesudahan! Zionis ambil alih pintu masuk kawasan dusun Masafer Yatta

TEBING BARAT, 28 Zulhijjah 1443H, Khamis – Tentera pengganas Israel menghantar arahan untuk merampas kawasan lokaliti di At-Tuwani, selatan Hebron, semalam.

Aktivis antipenjajah tempatan, Fouad al-Imour berkata, rejim Zionis mengarahkan supaya tentera mengambil alih kawalan pintu masuk utama kawasan yang menuju ke dusun besar Masafer Yatta.

Di bawah arahan itu, kira-kira tanah seluas 180 kaki persegi milik penduduk tempatan iaitu keluarga Abu Sabha dan Rab’ turut dirampas.

Terletak kira-kira 14 kilometer di selatan Hebron, kawasan lokaliti Al-Tuwani terdiri daripada 19 dusun dipanggil sebagai Masafer Yatta seluas 37,500 donum yang menghasilkan pelbagai tanaman.

Terbaharu, Mahkamah Tinggi Israel memberikan lampu hijau kepada pasukan tentera mengusir 1,300 penduduk Palestin yang tinggal di 12 buah kampung di sekitar Masafer Yatta, yang kini bergantung kepada hasil tanaman dan ternakan untuk meneruskan kehidupan.

Situasi berkenaan merupakan langkah pengusiran terbesar dilakukan Israel sejak kebelakangan ini.

Terletak di Kawasan C di Tebing Barat yang dikawal sepenuhnya pentadbiran negara haram dan tentera, kawasan berkenaan berdepan pelanggaran berulang oleh peneroka Yahudi yang menyasarkan sumber tanaman utamanya.

Kawasan berkenaan ditetapkan sebagai tertutup untuk tentera Zionis bagi tujuan latihan ketenteraan sejak 1980-an dan dirujuk sebagai Zon Tembak 918.

Terbaharu, tentera pengganas secara kejam merobohkan kandang penternakan dan kediaman penduduk Palestin di kawasan berkenaan.

Lebih dahsyat, rejim Zionis berkeras tidak memberi kebenaran membuat permit kepada penduduk Palestin bagi mendapat kebenaran membina kediaman. – Agensi


Serangan bersenjata di pejabat konsulat Sweden di Turkiye

IZMIR, 16 Muharam 1445H, Khamis – Seorang pekerja wanita cedera parah selepas terbabit dalam serangan bersenjata di pejabat konsulat Sweden di wilayah barat Turkiye.

Pejabat gabenor tempatan memaklumkan, serangan berkenaan dipercayai dilakukan seorang individu tidak siuman dengan mengunakan senjata.

Dalam kejadian itu, mangsa yang bekerja sebagai setiausaha di bahagian diplomatik kini dalam keadaan krtikal.

Kementerian Luar Sweden di Stockholm mengesahkan serangan itu berlaku.

Pihakya berhubung rapat dengan konsulat di Istanbul bagi mengetahui perkembangan terkini mengenai kejadian yang berlaku di pejabat di wilayah Izmir.

Bulan lalu, ketegangan telah memuncak antara Sweden dan negara-negara Islam berikutan beberapa protes membakar al-Quran. – Agensi


Rakyat Sudan tuntut kerajaan berundur

KHARTOUM, 20 Zulkaedah 1442H, Khamis – Ratusan penunjuk perasaan turun ke jalanan di ibu negara Sudan, Khartoum menuntut peralihan kerajaan susulan pembaharuan ekonomi yang kontroversi.

Rakyat membantah pembaharuan ekonomi disokong oleh Dana Kewangan Antarabangsa (IMF), yang menurunkan subsidi petrol dan diesel, lebih dari dua kali ganda harganya.

“Kami mahu kejatuhan rejim dan menolak IMF”, kata penunjuk perasaan yang berkumpul di luar kediaman presiden di Khartoum pada hari Rabu, sehari selepas IMF meluluskan perjanjian pinjaman dan pelepasan hutang bernilai AS$2.5 bilion.

Pentadbiran tentera-sivil Sudan berusaha mengukuhkan negara bergolak itu dan membina semula hubungan dengan Barat selepas pemimpin lama, Omar al-Bashir disingkirkan oleh tentera dalam demonstrasi antikerajaan besar-besaran pada 2019.

Pada hari Selasa, IMF membenarkan Sudan memohon bantuan sekitar AS$56 bilion dalam bentuk hutang dan Perdana Menteri sivil, Abdalla Hamdok memuji rakyat Sudan atas ‘kesabaran’ dan ‘daya tahan’ mereka.

Tetapi, masih banyak krisis ekonomi mendorong kemarahan masyarakat yang berlanjutan terhadap pemerintahan al-Bashir  sejak dia mengundurkan diri.

Pemerintah tentera-sivil Sudan telah mengambil beberapa langkah berani untuk berusaha menghidupkan kembali krisis ekonomi.

Langkah-langkah tersebut termasuk mengapung mata wang, menangani subsidi pemerintah yang tinggi, terutama bahan bakar, dan mencari pelaburan dari penderma antarabangsa.

Namun, beberapa negeri turut terancam daripada dasar ekonomi baharu di negara itu, sehingga menyebabkan pemerintah menghadapi penentangan dari aktivis prodemokrasi yang pernah memimpin protes popular terhadap al-Bashir. – Agensi


Gaza sedia ancaman varian baharu COVID-19 termasuk dari India

GAZA, 21 Zulkaedah 1442H, Jumaat – Kementerian Kesihatan di Gaza meningkatkan tahap kesediaan terhadap risiko kemasukan strain baharu virus COVID-19 termasuk dari India, kata Ketua Pengarah, Dr Majdi Duhair.

Dr Majdi menjangkakan varian dari India akan memasuki Semenanjung Gaza, sejak ia mula muncul di negara sekitar dan dicirikan sebagai mudah merebak.

Setakat ini, hanya 70,000 orang di Semenanjung Gaza telah menerima vaksin COVID-19, yang memberi mereka tahap perlindungan terhadap wabak berkenaan.

Justeru, beliau menggesa penduduk di wilayah terkepung itu untuk mendapatkan vaksin kerana ia satu-satunya cara selamat untuk berdepan varian baharu COVID-19.

Sebanyak dua kematian direkodkan di Palestin iaitu di Tebing Barat dan Semenanjung Gaza dalam tempoh 24 jam terakhir dengan 121 kes jangkitan baharu.

Gaza terus merekodkan kes jangkitan tertinggi iaitu 108 kes, sementara 13 lagi dilaporkan di Tebing Barat, menurut Menteri Kesihatan, Mai Alkaila. – Agensi


Buat laporan polis jika ada fitnah pemimpin UMNO dikait dengan SD

KOTA BHARU, 27 Rabiulakhir 1442H, Ahad – Beberapa pemimpin UMNO yang nama mereka dikaitkan menyokong Presiden PKR Datuk Seri Anwar Ibrahim melalui Akuan Bersumpah (SD) dinasihatkan supaya tampil membuat laporan polis dan Suruhanjaya Komunikasi dan Multimedia Malaysia (MCMC), jika ia adalah satu fitnah.

Setiausaha Agung Barisan Nasional (BN), Tan Sri Annuar Musa berkata, jika benar sekalipun, pemimpin berkenaan perlu berterus terang kepada rakyat kerana jika tidak, ia boleh memberikan kesan buruk kepada parti.

“Nasihat saya buatlah laporan polis dan MCMC dan biarlah pihak berkuasa yang menyiasat jika ia adalah fitnah…juga berterus teranglah juga jika ia sesuatu yang benar kerana jika tidak ia banyak memberikan kesan buruk kepada parti,” katanya kepada pemberita selepas pertemuan dengan penulis blog di Kampung Tapang di sini, hari ini.

Annuar berkata, setahu beliau, tindakan menyokong Ahli Parlimen Port Dickson itu bukan keputusan parti sama ada Majlis Tertinggi mahupun daripada Muafakat Nasional (MN) atau Perikatan Nasional (PN) dan tidak ada sebarang pun perbincangan untuk menandatangani SD berkenaan.

“Saya masih mengharapkan ia adalah tidak benar. Batang tubuh yang disebut itulah yang mengetahui apa yang berlaku dan patut berterus terang,” katanya.

Annuar yang juga Ahli Parlimen Ketereh berkata demikian sebagai mengulas dakwaan yang menyatakan terdapat individu dalam kalangan ahli parlimen UMNO memberi sokongan kepada Anwar untuk membentuk kerajaan baharu.

Beliau berkata, keputusan parti adalah jelas sehingga saat ini yang tetap tidak berganjak dengan keputusan “No Anwar, No DAP”.

Sehubungan itu, beliau menasihatkan ahli parti supaya mengikut keputusan parti dengan tidak mendahului keputusan peribadi.

“Sebagai ahli parti kita kena ikutlah dasar parti kerana ia adalah suara ramai,” katanya.

Sementara itu, mengenai dakwaan terdapat konspirasi pihak tertentu mengubah pendirian parti mengenai dasar “No Anwar No DAP” itu, Annuar berkata, usaha seperti itu sentiasa ada memandangkan perbezaan kerusi pihak pembangkang dan kerajaan yang tipis.

Beliau menasihatkan ketika ini bukanlah masa yang sesuai untuk merebut pelbagai jawatan sewaktu rakyat sedang mengalami kesusahan ketika pandemik COVID-19 ini.

“Sepatutnya kita bersatu padu untuk menyelesaikan masalah rakyat,” katanya. -Bernama


12 rakyat Malaysia dikhuatiri hilang ketika ekspedisi di India

BANGI, 23 Zulhijjah 1444H, Rabu – Kementerian Luar Negeri sedang giat menyelaras usaha mengesan 12 rakyat Malaysia yang tidak dapat dihubungi ahli keluarga masing-masing, berikutan fenomena hujan lebat yang melanda wilayah utara India, pada 9 Julai lalu.

Dalam satu kenyataan hari ini, kementerian berkata, pihak Suruhanjaya Tinggi Malaysia di New Delhi telah dimaklumkan bahawa kumpulan terbabit sedang menyertai ekspedisi pengembaraan di pergunungan Manali, Himachal Pradesh, India.

Katanya, pihak Suruhanjaya Tinggi Malaysia juga akan terus memantau perkembangan di Himachal Pradesh dan menasihatkan rakyat Malaysia yang memerlukan bantuan konsular untuk berhubung terus dengan Suruhanjaya Tinggi Malaysia di New Delhi.

“Rakyat Malaysia juga dinasihatkan supaya lebih berhati-hati dan terus berwaspada serta sentiasa mengikuti perkembangan cuaca di setiap lokasi yang dikunjungi.

“Sebarang perkembangan terkini mengenai status rakyat Malaysia yang terkesan dalam kejadian ini akan dimaklumkan dari semasa ke semasa,” katanya.


Ukraine gesa penduduk tinggalkan selatan Kherson

KYIV, 11 Zulhijjah 1443H, Isnin – Timbalan Perdana Menteri Ukraine, Iryna Vereshchuk menggesa orang awam di wilayah selatan Kherson – yang diduduki Russia – segera berpindah tatkala tentera sedang menyediakan serangan balas di sana.

“Sudah jelas akan berlaku pertempuran, akan ada tembakan artileri… oleh itu kami menggesa (orang ramai) untuk berpindah dengan segera,” katanya di televisyen nasional.

Beliau tidak dapat menyatakan waktu tepat serangan balas akan berlaku.

Ukraine kehilangan kawalan ke atas sebahagian besar wilayah Laut Hitam Kherson, termasuk ibu kota pada minggu pertama selepas pencerobohan Russia pada 24 Februari lalu.

“Saya tahu pasti bahawa tidak sepatutnya ada wanita dan kanak-kanak di sana, dan mereka tidak seharusnya menjadi perisai manusia,” katanya.

Pihak berkuasa Kherson yang ditempatkan di Russia berkata, mereka mahu mengadakan referendum untuk berpisah dengan Russia, bagaimanapun belum menetapkan tarikhnya.

Kremlin berkata, masa depan wilayah itu harus ditentukan oleh penduduknya.

Wilayah Kherson termasuk bandar Kherson, yang sebelum perang mempunyai populasi hampir 300,000.

Tidak diketahui berapa ramai penduduk kota itu yang masih berada di sana. – Agensi


Lubnan fail aduan dasar bumi hangus Israel ke PBB

BEIRUT, 22 Rabiulakhir 1445H, Isnin – Lubnan akan memfailkan aduan rasmi mengenai dasar ‘bumi hangus’ Israel kepada Pertubuhan Bangsa-Bangsa Bersatu (PBB), susulan serangan bom fosforus yang membakar 462 hektar kawasan pertanian dan hutan di selatan negara itu.

Menteri Alam Sekitar Lubnan, Nasser Yassin berkata, kira-kira 1,143 ekar tanah pertanian dan hutan dibakar oleh bom fosforus rejim Israel di bandar selatan Lubnan.

“Senjata itu mencetuskan lebih 100 kebakaran, merebak ke seluruh kawasan hutan yang luas, tanah pertanian dan puluhan ribu pokok zaitun.

“Lubnan akan mengemukakan aduan yang didokumenkan kepada PBB dan Majlis Keselamatan PBB terhadap dasar bumi hangus Israel dan penggunaan fosforus,” katanya.

Rabu lalu, Menteri Pertanian, Abbas El-Hajj memaklumkan penilaian awal, sekurang-kurangnya 40,000 pokok zaitun musnah sepenuhnya akibat serangan Israel di selatan Lubnan.

Sejak 8 Oktober, sempadan Israel-Lubnan menyaksikan pertempuran berselang-seli antara tentera Zionis dan kumpulan Hizbullah serta Palestin.

Pertukaran serangan ini dianggap paling teruk sejak Hizbullah dan Israel berperang secara besar-besaran pada 2006.

Ketegangan di sempadan berlaku ketika Israel meluaskan operasi udara dan darat di Semenanjung Gaza, sebagai tindak balas ke atas pejuang Hamas pada 7 Oktober lalu.- Agensi


BERJASA akan terus beri sumbang saran, kritikan pada kerajaan baharu

BANGI, 30 Rabiulakhir 1444H, Jumaat – Parti BERJASA menjunjung kasih kepada Yang di-Pertuan Agong Al-Sultan Abdullah Ri-ayatuddin Al-Mustafa Billah Shah atas perkenan dan kebijaksanaan menyelesaikan kemelut politik yang melanda negara.

Pada kesempatan sama, BERJASA juga mengucapkan tahniah kepada Pengerusi Pakatan Harapan (PH), Datuk Seri Anwar Ibrahim yang telah dilantik sebagai Perdana Menteri ke-10.

“Selamat bekerja buat Datuk Seri Anwar Ibrahim yang mengangkat sumpah sebagai Perdana Menteri ke-10 semalam.

“Parti BERJASA dan seluruh rakyat berharap agar lantikan ini dapat memberi fokus kepada agenda rakyat dan nasional.

“…. khususnya dalam memastikan survival Melayu Islam dan Bumiputera tetap terjamin sebagaimana yang telah termaktub dalam Perlembagaan Persekutuan,” katanya.

Pada masa sama, BERJASA juga akan terus memainkan peranan dalam memberi sumbang saran dan kritikan kepada kerajaan baharu yang diketuai Anwar demi kepentingan agama, bangsa dan negara.

Pada Pilihan Raya Umum ke-15 (PRU15), BERJASA menyertai Gerakan Tanah Air (GTA) bersama Parti Bumiputera Perkasa Malaysia (Putra), Parti Perikatan India Muslim Nasional (IMAN) dan diketuai Parti Pejuang Tanah Air (Pejuang).


Penduduk dunia dijangka cecah 8 bilion menjelang November

GENEVA, 12 Zulhijjah 1443H, Selasa – India dijangka mengatasi China sebagai negara paling ramai penduduk di dunia pada 2023, dengan masing-masing berjumlah 1.4 bilion rakyat tahun ini.

Laporan Pertubuhan Bangsa-Bangsa Bersatu (PBB) memberi amaran bahawa kadar kesuburan yang tinggi akan mencabar pertumbuhan ekonomi.

Menerusi laporan itu, penduduk dunia dianggarkan mencecah lapan bilion menjelang 15 November tahun ini, dan boleh meningkat kepada 8.5 bilion pada 2030 serta 10.4 bilion pada 2100, apabila kadar kematian semakin perlahan.

Penduduk India ialah 1.21 bilion pada 2011, menurut banci domestik yang dijalankan sekali dalam sedekad.

Bagaimanapun, kerajaan telah menangguhkan bancian 2021 berikutan pandemik COVID-19.

Penduduk dunia berkembang pada kadar paling perlahan sejak 1950, setelah jatuh di bawah 1 peratus pada tahun 2020, menurut anggaran PBB.

PBB berkata, lebih separuh daripada unjuran peningkatan populasi global sehingga 2050 akan tertumpu di lapan negara iaitu Congo, Mesir, Ethiopia, India, Nigeria, Pakistan, Filipina dan Republik Bersatu Tanzania.-  Agensi


Menteri mana beri jaminan Malaysia tak boikot produk Perancis?

BANGI, 12 Rabiulawal 1442H, Khamis – Pihak berkuasa manakah yang memberi jaminan – kononnya Malaysia tidak akan membenarkan kempen memboikot produk Perancis?

Semalam, Kedutaan Perancis di Malaysia berkata, Perancis tidak memihak atau memburukkan mana-mana agama dan ia menjamin wujudnya kedamaian untuk semua penganut agama dalam kerangka undang-undang dan prinsip republik itu, ketika seruan umat Islam memboikot produk Perancis.

Kedutaan itu berkata, Presiden Emmanuel Macron tidak menyasarkan masyarakat Islam di Perancis tetapi hanya ideologi – Islamisme radikal – yang perlu diasing dan ditentang.

Kedutaan juga menyatakan terdapat beberapa personaliti cuba memulakan kempen antibarangan Perancis di Malaysia.

“Kami gembira dengan jaminan yang diberikan oleh pihak berkuasa bahawa kerajaan Malaysia tidak akan membenarkan tindakan sedemikian,” katanya.

Kesal dengan keputusan itu, Pertubuhan Pembela-Pembela Islam Malaysia (PEMBELA) membangkitkan persoalan siapa pihak yang bertanggungjawab terhadap jaminan berkenaan.

“Laporan dari akhbar milik kerajaan Malaysia, iaitu BERNAMA melaporkan kedutaan Perancis gembira dengan jaminan kerajaan Malaysia yang tidak membenarkan kempen boikot barangan Perancis.

“Soalnya, menteri atau ‘pihak berkuasa’ Malaysia manakah yang membuat janji tersebut kepada kerajaan Perancis?

“Mustahil media kerajaan sebar ‘fake news’ tentang kerajaan sendiri,” katanya menerusi status di Facebok hari ini.

Sementara itu, tinjauan Ismaweb.net di media sosial mendapati rata-rata netizen mengecam jaminan itu bahkan sebulat suara mahu kempen boikot barangan Perancis dilaksanakan.

Bahkan ada juga yang menegaskan rakyat akan menggerakkan kempen antibarangan Perancis secara sendiri seperti gerakan ‘Buy Muslim First’ (BMF)

Salah seorang pengguna akaun Facebook dikenali sebagai Noran Caliq mendesak agar boikot semua negara yang menjatuhkan Islam.

“Kita minta semua umat Islam tidak kira bangsa di nusantara dan dunia kita beramai-ramai minta Perancis minta maaf,” katanya.

Safian Pian pula menyarankan mesyuarat khas Pertubuhan Kerjasama Islam (OIC) membincangkan isu yang menghina Nabi serta mengeluarkan kenyataan dan tindakan bersama dengan menutup seluruh kedutaan dan perniagaan Perancis di setiap negara OIC.

“Baru satu dunia tahu akibat bila menyentuh Nabi dan agama Islam,” katanya.


Hanya 3 jam tempoh jemaah tunaikan umrah

MAKKAH,  7 Safar 1442H, Jumaat – Hanya tiga jam tempoh diberikan kepada setiap jemaah bagi menunaikan umrah tahun ini, bermula dan berakhir di Makkah.

Menurut Arab News, fasa pertama penyambungan semula ibadah itu dijadualkan bermula pada 4 Oktober dan akan dikendalikan melalui aplikasi I’amarna.

Pada fasa itu, seramai 6,000 jemaah dibenarkan menunaikan umrah setiap hari pada enam waktu berbeza, di mana setiap kumpulan seramai 1,000 jemaah diberikan tiga jam bagi menamatkan ibadah berkenaan.

Seorang pelabur dalam syarikat umrah, Ahmed Bajaiffer berkata, pemerintah Arab Saudi telah memutuskan untuk menyambung semula perkhidmatan umrah setelah sekatan akibat wabak COVID-19 dilonggarkan.

Katanya, pemerintah percaya bahawa umat Islam tidak boleh berhenti menunaikan ibadah umrah dan haji, namun perlu mematuhi langkah-langkah pencegahan.

Fasa pertama ibadah umrah itu dimulakan dengan penduduk Arab Saudi dan ekspatriat di negara itu.

Fasa kedua pula akan meningkatkan kapasiti Masjidil Haram menjadi 75 peratus, yang merangkumi 15,000 dan 40,000 jemaah setiap hari mulai 18 Oktober.

Pada fasa ketiga, jemaah dari luar negara diizinkan untuk menunaikan umrah mulai 1 November dengan kapasiti 20,000 dan 60,000 jemaah setiap hari. – Agensi


Sanggup redah banjir: Annuar kata kenyataan Zahid disalah tafsir

PUTRAJAYA, 24 Safar 1444H, Selasa – Kenyataan Pengerusi Barisan Nasional (BN) dan Presiden UMNO, Datuk Seri Ahmad Zahid Hamidi bahawa BN sanggup meredah banjir dan hujan lebat jika Pilihan Raya Umum Ke-15 (PRU15) diadakan tahun ini telah disalah tafsir, kata Ahli Parlimen Ketereh, Tan Sri Annuar Musa.

Menteri Komunikasi dan Multimedia itu berkata, kenyataan Ahmad Zahid itu merujuk kepada tahap siap siaga jentera BN, yang bersedia sepenuhnya bagi menghadapi PRU15 walau dalam apa jua keadaan.

“Saya suka ambil pendirian positif mengenai kenyataan Presiden Ahmad Zahid yang menekankan sudah siap siaga kalau PRU15 ketika banjir sekali pun, tidak semestinya maksudnya nak adakan PRU15 walaupun banjir.

“Saya tolong betulkan (salah tafsir), ia bukan soal nak adakan PRU15 ketika banjir. Kenyataan ini sudah disalah ertikan kerana ia (kenyataan) tidak dikeluarkan secara dasar,” katanya.

Annuar berkata demikian mengulas kenyataan Ahmad Zahid ketika berucap di majlis pelancaran Jentera Pemuda BN di Stadium Titiwangsa, Kuala Lumpur pada Sabtu lepas bahawa BN sanggup meredah banjir dan hujan lebat jika PRU15 diadakan tahun ini.

Annuar berpandangan, pelaksanaan PRU15 ketika musim tengkujuh sebagai suatu tindakan tidak sesuai, kerana bencana akan menjadi faktor penghalang kepada rakyat negara ini untuk menunaikan tanggungjawab masing-masing.

“Apabila pilihan raya diadakan, aspek kemudahan untuk keluar mengundi, suasana aman dan persekitaran selamat perlu diambil kira.

“Kalau PRU15 diadakan ketika musim banjir, mesti nak selamatkan nyawa dulu kan? Mesti mahu selamatkan harta, rumah manakala pengangkutan mungkin jadi payah. Melihat kepada situasi ini, agaknya selari tak dengan prinsip mengadakan PRU bagi memberi peluang rakyat menggunakan haknya,” kata Annuar.

Perdana Menteri, Datuk Seri Ismail Sabri Yaakob pada Sabtu lepas dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15. – Bernama


Pasukan Khas Jihad Tangani Inflasi bawa kesan positif: PM

BERA, 29 Muharam 1444H, Sabtu – Perdana Menteri Datuk Seri Ismail Sabri Yaakob hari ini berkata penubuhan Pasukan Khas Jihad Tangani Inflasi bagi menangani peningkatan kos sara hidup rakyat mula melihatkan hasil yang positif.

Beliau berkata kesan penubuhan pasukan itu menyaksikan kenaikan harga lebih terkawal dengan jaminan rantaian bekalan makanan dan barangan lebih meyakinkan terutama ayam dan minyak masak dalam botol.

“Kerajaan terus komited melaksanakan pelbagai inisiatif bagi membantu rakyat mendepani isu kos sara hidup dan inflasi semasa yang melanda seluruh dunia.

“Langkah seterusnya, kerajaan memperluaskan dan menjenamakan Program Jualan Keluarga Malaysia (PJKM) kepada Program Jualan Murah Keluarga Malaysia (JMKM) melibatkan 600 kawasan Dewan Undangan Negeri (DUN) seluruh negara dan 13 kawasan Parlimen di Wilayah Persekutuan,” katanya.

Ismail Sabri berkata demikian semasa berucap melancarkan Program Inisiatif Pendigitalan Sektor Peruncitan (ReDI) Peringkat Kebangsaan dan Penjenamaan Semula Program JMKM di sini hari ini.

Program JMKM yang bermula pada minggu ketiga bulan ini hingga Disember ini menawarkan pengurangan harga barangan keperluan harian sehingga 20 peratus berbanding harga pasaran semasa setempat.

Beliau berkata kerajaan memperuntukkan RM80 juta melalui lima kementerian sebagai agensi pelaksana untuk menjayakan JMKM sehingga akhir tahun ini, yang diharapkan akan memberi manfaat langsung kepada rakyat Malaysia. – Bernama